amanoisuno/poetBack huggingface dataset:
詠史詩 驌驦陂 胡曾 
行行西至一荒陂，因笑唐公不見機。莫惜驌驦輸令尹，漢東宮闕早時歸。
詠史詩 夾谷 胡曾 
夾谷鶯啼三月天，野花芳草整相鮮。來時不見侏儒死，空笑齊人失措年。
詠史詩 吳宮 胡曾 
草長黃池千里餘，歸來宗廟已丘墟。出師不聽忠臣諫，徒恥窮泉見子胥。
詠史詩 摩笄山 胡曾 
春草綿綿岱日低，山邊立馬看摩笄。黃鶯也解追前事，來向夫人死處啼。
詠史詩 房陵 胡曾 
趙王一旦到房陵，國破家亡百恨增。魂斷叢臺歸不得，夜來明月爲誰升。
詠史詩 濮水 胡曾 
青春行役思悠悠，一曲汀蒲濮水流。正見塗中龜曳尾，令人特地感莊周。
詠史詩 柏舉 胡曾 
野田極目草茫茫，吳楚交兵此路傍。誰料伍員入郢後，大開陵寢撻平王。
詠史詩 望夫山 胡曾 
一上青山便化身，不知何代怨離人。古來節婦皆銷朽，獨爾不爲泉下塵。
詠史詩 金義嶺 胡曾 
鑿開山嶺引湘波，上去昭回不較多。無限鵲臨橋畔立，適來天道過天河。
詠史詩 云云亭 胡曾 
一上高亭日正晡，青山重疊片雲無。萬年松樹不知數，若箇蚪枝是大夫。
詠史詩 阿房宮 胡曾 
新建阿房壁未乾，沛公兵已入長安。帝王苦竭生靈力，大業沙崩固不難。
詠史詩 沙丘 胡曾 
年年遊覽不曾停，天下山川欲遍經。堪笑沙丘纔過處，鑾輿風過鮑魚腥。
詠史詩 咸陽 胡曾 
一朝閻樂統羣兇，二世朝廷掃地空。唯有渭川流不盡，至今猶繞望夷宮。
詠史詩 廢丘山 胡曾 
此水雖非禹鑿開，廢丘山下重縈迴。莫言只解東流去，曾使章邯自殺來。
詠史詩 廣武山 胡曾 
數罪楚師應奪氣，底須多論破深艱。倉皇鬬智成何語，遺笑當時廣武山。
詠史詩 長安 胡曾 
關東新破項王歸，赤幟悠揚日月旗。從此漢家無敵國，爭教彭越受誅夷。
詠史詩 鴻門 胡曾 
項籍鷹揚六合晨，鴻門開宴賀亡秦。樽前若取謀臣計，豈作陰陵失路人。
詠史詩 漢中 胡曾 
荆棘蒼蒼漢水湄，將壇煙草覆餘基。適來投石空江上，猶似龍顏納諫時。
詠史詩 泜水 胡曾 
韓信經營按鏌铘，臨戎叱咤有誰加。猶疑轉戰逢勍敵，更向軍中問左車。
詠史詩 雲夢 胡曾 
漢祖聽讒不可防，僞遊韓信果罹殃。十年辛苦平天下，何事生擒入帝鄉。
詠史詩 高陽 胡曾 
路入高陽感酈生，逢時長揖便論兵。最憐伏軾東遊日，下盡齊王七十城。
詠史詩 四皓廟 胡曾 
四皓忘機飲碧松，石巖雲殿隱高蹤。不知俱出龍樓後，多在商山第幾重。
詠史詩 霸陵 胡曾 
原頭日落雪邊雲，猶放韓盧逐兔羣。況是四方無事日，霸陵誰識舊將軍。
詠史詩 昆明池 胡曾 
欲出昆明萬里師，漢皇習戰此穿池。如何一面圖攻取，不念生靈氣力疲。
詠史詩 迴中 胡曾 
武皇無路及昆丘，青鳥西沈隴樹秋。欲問生前躬祀日，幾煩龍駕到涇州。
詠史詩 東門 胡曾 
何人知足反田廬，玉管東門餞二疏。豈是不榮天子祿，後賢那使久閑居。
詠史詩 射熊館 胡曾 
漢帝荒唐不解憂，大誇田獵廢農收。子雲徒獻長楊賦，肯念高皇沐雨秋。
詠史詩 昆陽 胡曾 
師克由來在協和，蕭王兵馬固無多。誰知大敵昆陽敗，却笑前朝困楚歌。
詠史詩 七里灘 胡曾 
七里青灘映碧層，九天星象感嚴陵。釣魚臺上無絲竹，不是高人誰解登。
詠史詩 潁川 胡曾 
古賢高尚不爭名，行止由來動杳冥。今日浪爲千里客，看花慙上德星亭。
詠史詩 江夏 胡曾 
黃祖才非長者儔，禰衡珠碎此江頭。今來鸚鵡洲邊過，惟有無情碧水流。
詠史詩 官渡 胡曾 
本初屈指定中華，官渡相持勒虎牙。若使許攸財用足，山河爭得屬曹家。
詠史詩 灞岸 胡曾 
長安城外白雲秋，蕭索悲風灞水流。因想漢朝離亂日，仲宣從此向荆州。
詠史詩 濡須橋 胡曾 
徒向濡須欲受降，英雄才略獨無雙。天心不與金陵便，高步何由得渡江。
詠史詩 豫州 胡曾 
策馬行行到豫州，祖生寂寞水空流。當時更有三年壽，石勒尋爲關下囚。
詠史詩 八公山 胡曾 
苻堅舉國出西秦，東晉危如累卵晨。誰料此山諸草木，盡能排難化爲人。
下第 胡曾 
翰苑何時休嫁女，文昌早晚罷生兒。上林新桂年年發，不許平人折一枝。
贈薛濤 胡曾  写人 赞美 写人诗
萬里橋邊女校書，枇杷花下閉門居。掃眉才子知多少，管領春風總不如。
採蓮 方干 
採蓮女兒避殘熱，隔夜相期侵早發。指剝春葱腕似雪，畫橈輕撥蒲根月。蘭舟遲速有輸贏，先到河灣賭何物。纔到河灣分首去，散在花間不知處。
寄李頻 方干 
衆木又搖落，望君還不還。軒車在何處，雨雪滿前山。思苦文星動，鄉遙釣渚閑。明年見名姓，唯我獨何顏。
東溪別業寄吉州段郎中 方干 
前山含遠翠，羅列在窗中。盡日人不到，一尊誰與同。涼隨蓮葉雨，暑避柳條風。豈分長岑寂，明時有至公。
懷州客舍 方干 
誤飲覃懷酒，誰知滯去程。朝昏太行色，坐臥沁河聲。白道穿秦甸，嚴鼙似戍城。鄰雞莫相促，遊子自晨征。
中路寄喻鳧先輩 方干 
求名如未遂，白首亦難歸。送我尊前酒，典君身上衣。寒蕪隨楚盡，落葉渡淮稀。莫歎干時晚，前心豈便非。
送趙明府還北 方干 
故園終不住，劍鶴在扁舟。盡室無餘俸，還家得白頭。鐘催吳岫曉，月遶渭河流。曾是棲安邑，恩期異日酬。
過朱協律故山 方干 
地下無餘恨，人間得盛名。殘篇續大雅，稚子托諸生。度日山空暮，緣溪鶴自鳴。難收故交意，寒笛一聲聲。
途中寄劉沆 方干 
登車誤相遠，談笑亦何因。路入瀟湘樹，書隨巴蜀人。歛衣寒犯雪，傾篋病看春。莫負髫年志，清朝作獻臣。
送班主簿入謁荆南韋常侍 方干 
束書成遠去，還計莫經春。倒篋唯求醉，登舟自笑貧。波移彭蠡月，樹沒漢陵人。試吏曾趨府，旌幢自可親。
夏日登靈隱寺後峰 方干 
絕頂無煩暑，登臨三伏中。深蘿難透日，喬木更含風。山疊雲霞際，川傾世界東。那知茲夕興，不與古人同。
聽新蟬寄張晝 方干 
細聲頻斷續，審聽亦難分。髣髴應移處，從容却不聞。蘭棲朝咽露，樹隱暝吟雲。莫遣鄉愁起，吾懷祗是君。
送喻坦之下第還江東 方干  洞庭湖
文戰偶未勝，無令移壯心。風塵辭帝里，舟檝到家林。過楚寒方盡，浮淮月正沈。持杯話來日，不聽洞庭砧。
送姚舒下第遊蜀 方干 
蜀路何迢遞，憐君獨去遊。風煙連北虜，山水似東甌。九折盤荒坂，重江遶漢州。臨邛一壺酒，能遣長卿愁。
旅次錢塘 方干 
此地似鄉國，堪爲朝夕吟。雲藏吳相廟，樹引越山禽。潮落海人散，鐘遲秋寺深。我來無舊識，誰見寂寥心。
別喻鳧 方干 
知心似古人，歲久分彌親。離別波濤闊，留連槐柳新。蟆陵寒貰酒，漁浦夜垂綸。自此星居後，音書豈厭頻。
送相里燭 方干 
相逢未作期，相送定何之。不得長年少，那堪遠別離。泛湖乘月早，踐雪過山遲。永望多時立，翻如在夢思。
君不來 方干 
閑花未零落，心緒已紛紛。久客無人見，新禽何處聞？舟隨一水遠，路出萬山分。夜月生愁望，孤光必照君。
將謁商州呂郎中道出楚州留獻章中丞 方干 
江流盤復直，浮棹出家林。商洛路猶遠，山陽春已深。青雲應有望，白髮未相侵。才小知難薦，終勞許郭心。
金州客舍 方干 
卷箔羣峰暮，蕭條未掩關。江流嶓[冢]雨，路入漢家山。落葉欹眠後，孤砧倚望間。此情偏耐醉，難遣酒罍閑。
途中逢孫輅因得李頻消息 方干 
灞上寒仍在，柔條亦自新。山河雖度臘，雨雪未知春。正憶同袍者，堪逢共國人。銜杯益無語，與爾轉相親。
送從兄郜 方干  离别 岁月
道路本無限，又應何處逢？流年莫虛擲，華髪不相容。野渡波搖月，空城雨翳鐘。此心隨去馬，迢遞過千峰。
送許溫 方干 
壯歲分冞切，少年心正同。當聞千里去，難遣一尊空。翳燭蒹葭雨，吹帆橘柚風。明年見親族，盡集在懷中。
鏡中別業二首 一 方干 
寒山壓鏡心，此處是家林。梁燕窺春醉，嵒猿學夜吟。雲連平地起，月向白波沈。猶自聞鐘角，棲身可在深。
鏡中別業二首 二 方干 
世人如不容，吾自縱天慵。落葉憑風掃，香秔倩水舂。花朝連郭霧，雪夜隔湖鐘。身外無能事，頭宜白此峰。
經周處士故居 方干 
愁吟與獨行，何事不傷情。久立釣魚處，唯聞啼鳥聲。山蔬和草嫩，海樹入籬生。吾在茲溪上，懷君恨不平。
贈喻鳧 方干 
所得非衆語，衆人那得知。纔吟五字句，又白幾莖髭。月閣欹眠夜，霜軒正坐時。沈思心更苦，恐作滿頭絲。
早發洞庭 方干  洞庭湖
長天接廣澤，二氣共含秋。舉目無平地，何心戀直鉤。孤鐘鳴大岸，片月落中流。却憶鴟夷子，當時此泛舟。
貽錢塘縣路明府 方干 
志業不得力，到今猶苦吟。唫成五字句，用破一生心。世路屈聲遠，寒溪怨氣深。前賢多晚達，莫怕鬢霜侵。
湖上言事寄長城喻明府 方干 
吟霜與臥雲，此興亦甘貧。吹箭落翠羽，垂絲牽錦鱗。滿湖風撼月，半日雨藏春。却笑縈簪組，勞心字遠人。
涵碧亭 方干 
高低竹雜松，積翠復留風。路極陰溪裏，寒生暑氣中。閑雲低覆草，片水靜涵空。方見洋源牧，心侔造化功。
除夜 方干 
永懷難自問，此夕衆愁興。曉韻侵春角，寒光隔歲燈。心燃一寸火，淚結兩行冰。煦育誠非遠，陽和又欲昇。
贈許牘山人 方干 
才子醉更逸，一吟傾一觴。支頤忍有得，搖筆便成章。王粲實可重，禰衡爭不狂。何時應會面，夢裏是瀟湘。
贈功成將 方干 
定難在明略，何曾勞戰爭。飛書諭強寇，計日下重城。深雪移軍夜，寒笳出塞情。苦心殊易老，新髪早年生。
白艾原客 方干 
原上桑柘瘦，再來還見貧。滄州幾年隱，白髮一莖新。敗葉平空塹，殘陽滿近隣。閑言說知己，半是學禪人。
朔管 方干 
寥寥落何處，一夜過胡天。送苦秋風外，吹愁白髮邊。望鄉皆下淚，久戍盡休眠。寂寞空沙曉，開眸片月懸。
憶故山 方干 
舊山長繫念，終日臥邊亭。道路知已遠，夢魂空再經。秋泉涼好引，乳鶴靜宜聽。獨上高樓望，蓬身且未寧。
冬夜泊僧舍 方干 
江東寒近臘，野寺水天昏。無酒能消夜，隨僧早閉門。照墻燈焰細，著瓦雨聲繁。漂泊仍千里，清吟欲斷魂。
新秋獨夜寄戴叔倫 方干 
遙夜獨不臥，寂寥庭戶中。河明五陵上，月滿九門東。萬里親朋散，故園滄海空。歸懷正南望，此夕起秋風。
送沛縣司馬丞之任 方干 
舉酒一相勸，逢春聊盡歡。羇遊故交少，遠別後期難。路上野花發，雨中青草寒。悠悠兩都夢，小沛與長安。
送盧評事東歸 方干 
萬里楊柳色，出關隨故人。輕煙覆流水，落日照行塵。積夢江湖闊，憶家兄弟貧。裴回灞亭上，不語共傷春。
清明日送鄧芮還鄉 方干 
鐘鼓喧離室，車徒促夜裝。曉榆新變火，輕柳暗飛霜。轉鏡看華髪，傳杯話故鄉。每嫌兒女淚，今日自沾裳。
送崔拾遺出使江東 方干 
九門思諫諍，萬里采風謠。關外逢秋月，天涯過晚潮。雁飛雲杳杳，木落浦蕭蕭。空怨他鄉別，回舟暮寂寥。
重陽日送洛陽李丞之任 方干 
爲文通絕境，從宦及良辰。洛下知名早，腰邊結綬新。且傾浮菊酒，聊拂染衣塵。獨恨滄州侶，愁來別故人。
江州送李侍御歸東洛 方干 
獨乘驄馬去，不並旅人還。中外名卿貴，田園高步閑。暮春經楚縣，新月上淮山。道路空瞻望，軒車不敢攀。
送郭太祝歸江東 方干 
鄉人去欲盡，北雁又南飛。京洛風塵久，江淮音信稀。舊山知獨往，一醉莫相違。未得解羇旅，無勞問是非。
送李恬及第後還貝州 方干 
成名年少日，就業聖人書。擢桂誰相比，籝金已不如。東城送歸客，秋日待征車。若到清潭畔，儒風變里閭。
收兩京後還上都兼訪一二親故 方干 
離堂千里客，歸騎五陵人。路轉函關晚，煙開上苑新。天涯將野服，闕下見鄉親。問得存亡事，裁詩寄海濱。
送汶上王明府之任 方干 
何時到故鄉，歸去佩銅章。親友移家盡，閭閻百戰傷。背關餘草木，出塞足風霜。遺老應相賀，知君不下堂。
湖南使院遣情送江夏賀侍郎 方干  洞庭湖
雲雨一消散，悠悠關復河。俱從泛舟役，遂隔洞庭波。楚水去不盡，秋風今更過。無由得相見，却恨寄書多。
過申州作 方干 
萬人曾死戰，幾戶免刀兵。井邑初安堵，兒童未長成。涼風吹古木，野火燒殘營。寥落千餘里，山高水復清。
汝南過訪田評事 方干 
移家近漢陰，不復問華簪。買酒宜城遠，燒田夢澤深。暮山逢鳥入，寒水見魚沈。與物皆無累，終年愜本心。
送道上人遊方 方干 
律儀通外學，詩思入玄關。煙景隨人別，風姿與物閑。貫花留靜室，咒水度空山。誰識浮雲意，悠悠天地間。
送饒州王司法之任兼寄朱處士 方干 
莫辭還作吏，且喜速回車。留醉悲殘歲，含情寄遠書。共看衰老近，轉覺宦名虛。遙想清溪畔，幽人得自如。
詹碏山居 方干 
愛此棲心靜，風塵路已賒。十餘莖野竹，一兩樹山花。遶石開泉細，穿蘿引徑斜。無人會幽意，來往在煙霞。
曉角 方干 
畫角吹殘月，寒聲發戍樓。立霜嘶馬怨，攢磧泣兵愁。燕雁鳴雲畔，胡風冷草頭。罷聞三會後，天逈曉星流。
冬日 方干 
燒火掩關坐，窮居客訪稀。凍雲愁暮色，寒日淡斜暉。穿牖竹風滿，遶庭雲葉飛。已嗟周一歲，羇寓尚何依。
殘秋送友 方干 
早爲千里別，況復是秋殘。木葉怨先老，江雲愁暮寒。交情如水淡，離酒泛杯寬。料想還家後，休吟行路難。
客行 方干 
藕葉綴爲衣，東西泣路岐。鄉心日落後，身計酒醒時。觸目多添感，凝情足所思。羈愁難盡遣，行坐一低眉。
秋夜 方干 
度鴻驚睡醒，欹枕已三更。夢破寂寥思，燈殘零落明。空窗閑月色，幽壁靜蟲聲。況是離鄉久，依然無限情。
新月 方干 
入夜天西見，蛾[眉]冷素光。潭魚驚釣落，雲雁怯弓張。隱隱臨珠箔，微微上粉墻。更憐三五夕，仙桂滿輪芳。
滁上懷周賀 方干 
就枕忽不寐，孤懷興歎初。南譙收舊曆，上苑絕來書。暝雪細聲積，晨鐘寒韻疎。侯門昔彈鋏，曾共食江魚。
寄石湓清越上人 方干 
寺處唯高僻，雲生石枕前。靜吟因得句，獨夜不妨禪。窗接停猨樹，巖飛浴鶴泉。相思有書札，俱倩獵人傳。
陳式水墨山水 方干 
造化有功力，平分歸筆端。溪如冰後聽，山似燒來看。立意雪髯出，支頤煙汗乾。世間從爾後，應覺致名難。
陳秀才亭際木蘭 方干 
昔見初栽日，今逢成樹時。存思心更感，遶看步還遲。蝶舞搖風蘂，鶯啼含露枝。裴回不忍去，應與醉相宜。
贈鏡公 方干 
幽獨度遙夜，夜清神更閑。高風吹越樹，細露濕湖山。月皎微吟後，鐘鳴不寐間。如教累簪組，此興豈相關。
登雪竇僧家 方干 
登寺尋盤道，人煙遠更微。石窗秋見海，山靄暮侵衣。衆木隨僧老，高泉盡日飛。誰能厭軒冕，來此便忘機。
途中逢進士許巢 方干 
聲望去已遠，門人無不知。義行相識處，貧過少年時。妨寐夜吟苦，愛閑身達遲。難求似君者，我去更逢誰。
贈瑪瑙山禪者 方干 
芿草不停獸，因師山更靈。村林朝乞食，風雨夜開扃。井味兼松粉，雲根着淨瓶。塵勞如醉夢，對此暫能醒。
詶故人陳乂都 方干 
遠別那無夢，重遊自有期。半年鄉信到，兩地赤心知。坐久吟移調，更長硯結凘。文人才力薄，終怕阿戎欺。
閏春 方干 
冪冪復蒼蒼，微和傍早陽。前春寒已盡，待閏日猶長。柳變雖因雨，花遲豈爲霜。自茲延聖曆，誰不駐年光。
方著作畫竹 方干 
疊葉與高節，俱從毫末生。流傳千古譽，研鍊十年情。向月本無影，臨風疑有聲。吾家釣臺畔，似此兩三莖。
題友人山花 方干 
平明方發盡，爲待好風吹。不見移來日，先愁落去時。濃香薰疊葉，繁朵壓卑枝。坐看皆終夕，遊蜂似有期。
贈詩僧懷靜 方干 
幾生餘習在，時復作微吟。坐夏莓苔合，行禪檜柏深。入山成白首，學道是初心。心地不移變，徒云寒暑侵。
贈許牘秀才 方干 
理論與妙用，皆從人外來。山河澄正氣，雪月助宏才。傲世寄漁艇，藏名歸酒杯。升沈在方寸，即恐起風雷。
送于丹 方干 
至業是至寶，莫過心自知。時情如甚暢，天道即無私。入洛霜霰苦，離家蘭菊衰。焚舟不回顧，薄暮又何之。
送人遊日本國 方干 
滄茫大荒外，風教即難知。連夜揚帆去，經年到岸遲。波濤含左界，星斗定東維。或有歸風便，當爲相見期。
東溪言事寄于丹 方干 
日月晝夜轉，年光難駐留。軒窗才過雨，枕簟即知秋。草際鳥行出，溪中虹影收。唯君壯心在，應笑臥滄洲。
暮發七里灘夜泊嚴光臺下 方干 
一瞬即七里，箭馳猶是難。檣邊走嵐翠，枕底失風湍。但訝猨鳥定，不知霜月寒。前賢竟何益，此地誤垂竿。
處州洞溪 方干 
氣象四時清，無人畫得成。衆山寒疊翠，兩派綠分聲。坐月何曾夜，聽松不似晴。混元融結後，便有此溪名。
稱心寺中島 方干 
水木深不極，似將星漢連。中州唯此地，上界別無天。雪折停猨樹，花藏浴鶴泉。師爲終老意，日日復年年。
歲晚苦寒 方干 
地氣寒不暢，嚴風無定時。挑燈青燼少，呵筆尺書遲。白兔沒已久，晨雞僵未知。竚看開聖曆，喧煦立爲期。
杜鵑花 方干 
未問移栽日，先愁落地時。疎中從間葉，密處莫燒枝。郢客教誰探，胡蜂是自知。周回兩三步，常有醉鄉期。
山中 方干 
散拙亦自遂，麤將猨鳥同。飛泉高瀉月，獨樹逈含風。果落盤盂上，雲生篋笥中。未甘明聖日，終作釣漁翁。
路支使小池 方干 
兒童戲穿鑿，咫尺見津涯。蘚岸和纖草，松泉濺淺沙。光含半牀月，影入一枝花。到此無醒日，當時有習家。
清源標公 方干 
師爲衆人重，始得衆人師。年到白頭日，行如新戒時。缾添放魚澗，窗逈褭猿枝。此地堪終老，迷癡自不知。
題雪竇禪師壁 方干 
飛泉濺禪石，缾注亦生苔。海上山不淺，天邊人自來。長年隨檜柏，獨夜任風雷。獵者聞疎磬，知師入定迴。
重寄金山寺僧 方干 
風濤匝山寺，磬韻達漁船。此處別師久，遠懷無信傳。月華妨靜燭，鳥語答幽禪。已見如如理，灰心應不然。
哭胡珪 方干 
才高登上第，孝極歿廬塋。一命何無定，片言徒有聲。故園花自發，新塚月初明。寂寞重泉裏，豈知春物榮。
與清溪趙明府 方干 
清規暫趨府，獨立與誰親。遂性無非酒，求閑却愛貧。林泉應入夢，印綬莫留人。王事聞多暇，吟來幾首新。
送剡縣陳永秩滿歸越 方干 
俸祿三年後，程途一月間。舟中非客路，鏡裏是家山。密雪霑行袂，離杯變別顏。古人唯賀滿，今挈解由還。
示鄉叟 方干 
暮齒甘衰謝，逢人惜別離。青山前代業，老樹此身移。買藥將衣盡，尋方見字遲。如何鑷殘鬢，覽鏡變成絲。
遊竹林寺 方干 
得路到深寺，幽虛曾識名。蘚濃陰砌古，煙起暮香生。曙月落松翠，石泉流梵聲。聞僧說真理，煩惱自然輕。
陸處士別業 方干 
問道遠相訪，無人覺路長。夜深回釣檝，月影出書林。蟬噪蓼花發，禽來山果香。多時欲歸去，西望又斜陽。
贈中岳僧 方干 
坐來藂木大，誰見入嵒年。多病長留藥，無憂亦是禪。搘牀移片石，舂粟引高泉。盡願求心法，逢誰即擬傳。
寄普州賈司倉島 方干 
亂山重復疊，何路訪先生。豈料多才者，空垂不世名閑曹猶得醉，薄俸亦勝耕。莫問吟詩石，年年芳草平。
送鏡空上人遊江南 方干 
去住如雲鶴，飄然不可留。何山逢後夏，一食在孤舟。細雨蓮塘晚，疎蟬橘岸秋。應懷舊溪月，夜過石窗流。
新正 方干 
篳門惆悵內，時節暗來頻。每見新正雪，長思故國春。雲西斜去雁，江上未歸人。又一年爲客，何媒得到秦。
夜聽步虛 方干 
寂寂永宮裏，天師朝禮聲。步虛聞一曲，渾欲到三清。瑞草秋風起，仙堦夜月明。多年遠塵意，此地欲鋪平。
題碧溪山禪老 方干 
師步有雲隨，師情唯鶴知。蘿迷收{艹/朮}路，雪隔出溪時。竹狖窺沙井，巖禽停檜枝。由來傲卿相，臥穩答書遲。
寒食宿先天寺無可上人房 方干 
雙扉檜下開，寄宿石房苔。幡北燈花動，城西雪霰來。收棊想雲夢，罷茗議天台。同憶前年臘，師初白閣回。
中秋月 方干 
涼霄煙靄外，三五玉蟾秋。列野星辰正，當空鬼魅愁。泉澄寒魄瑩，露滴冷光浮。未折青青桂，吟看不忍休。
暮冬書懷呈友人 方干 
空爲梁甫吟，誰竟是知音。風雪生寒夜，鄉園來舊心。滄江孤棹逈，白閣一鐘深。君子久忘我，此懷甘自沈。
贈江南僧 方干 
忘機室亦空，禪與沃州同。唯有半庭竹，能生竟日風。思山海月上，出定印香終。繼後傳衣者，還須立雪中。
柳 方干 
搖曳惹風吹，臨堤軟勝絲。態濃誰爲識，力弱自難持。學舞枝翻袖，呈妝葉展眉。如何一攀折，懷友又題詩。
送姚合員外赴金州 方干 
受詔從華省，開旗發帝州。野煙新驛曙，殘照古山秋。樹勢連巴沒，江聲入楚流。唯應化行後，吟句上閑樓。
送江陰霍明府之任 方干 
遙遙去舸新，浸郭葦兼蘋。樹列巢灘鶴，鄉多釣浦人。虹分陽羨雨，浪隔廣陵春。知竟三年秩，琴書外是貧。
送友及第歸淛東 方干 
南行無俗侶，秋雁與寒雲。野趣自多愜，鄉名人共聞。吳山中路斷，淛水半江分。此地登臨慣，攄情一送君。
山中即事 方干 
趍世非身事，山中適性情。野花多異色，幽鳥少凡聲。樹影搜涼臥，苔光破碧行。閑尋採藥處，仙路漸分明。
過黃州作 方干 
弭節齊安郡，孤城百戰殘。傍村林有虎，帶郭縣無官。暮角梅花怨，清江桂影寒。黍離緣底事，撩我起長歎。
元日 方干 
晨雞兩遍報更闌，刁斗無聲曉漏乾。暖日映山調正氣，東風入樹舞殘寒。軒車欲識人間感，獻歲須來帝里看。纔酌屠蘇定年齒，坐中惟笑鬢毛斑。
別從兄郜 方干 
展翅開帆秪待風，吹噓成事古今同。已呼斷雁歸行裏，全勝枯鱗在轍中。若許死前恩少報，終期言下命潛通。臨岐再拜無餘事，願取文章達聖聰。
寄江陵王少府 方干 
分手頻曾變寒暑，迢迢遠意各何如。波濤一阻兩鄉夢，歲月無過雙鯉魚。吟處落花藏筆硯，睡時斜雨濕圖書。此來俗輩皆疎我，唯有故人心不疎。
題睦州烏龍山禪居 方干 
曙後月華猶冷濕，自知坐臥逼天宮。晨雞未暇鳴山底，早日先來照屋東。人世驅馳方丈內，海波搖動一杯中。伴師長住應難住，歸去仍須入俗籠。
寄杭州于郎中 方干 
雖云聖代識賢明，自是山河應數生。大雅篇章無弟子，高門世業有公卿。入樓早月中秋色，遶郭寒潮半夜聲。白屋青雲至懸闊，愚儒肝膽若爲傾。
寄靈武胡常侍 方干 
青雲直上路初通，已在明君倚注中。欲遣爲霖安九有，先令作相贊東宮。自從忠讜承天睠，更用文篇續國風。最是何人感恩德，謝敷星下釣漁翁。
上張舍人 方干 
海內芳聲誰可竝，承家三代相門深。剖符已副東人望，援筆曾傳聖主心。此地清廉惟飲水，四方焦熱待爲霖。他年莫學鴟夷子，遠泛扁舟用鑄金。
題慈溪張丞壁 方干 
因君貳邑藍溪上，遣我維舟紅葉時。共向鄉中非半面，俱驚鬢裏有新絲。竚看孤潔成三考，應笑愚疎捨一枝。貌似故人心尚喜，相逢況是舊相知。
贈鄰居袁明府 方干 
隔竹每呼皆得應，二心親熟更如何。文章鍛鍊猶相似，年齒參差不校多。雨後卷簾看越嶺，更深欹枕聽湖波。朝昏幸得同醒醉，遮莫光陰自下坡。
孫氏林亭 方干 
池亭纔有二三畝，風景勝於千萬家。瑟瑟林排全巷竹，猩猩血染半園花。竝牀欹枕逢春盡，援筆持杯到日斜。丱角相知成白首，而今歡笑莫咨嗟。
漳州陽亭言事寄于使君 方干 
謝守登城對遠峰，金英泛泛滿金鍾。樓頭風景八九月，牀下水雲千萬重。紅斾朝昏雖許近，清才今古定難逢。鯉魚縱是凡鱗鬣，得在膺門合作龍。
別胡中丞 方干 
二年朝夜見雙旌，心魄知恩夢亦驚。幽賤麤能分菽麥，從容豈合遇公卿。吹噓若自毫端出，羽翼應從肉上生。却恨此身唯一死，空將一死報猶輕。
遊張公洞寄陶校書 方干 
步步勢穿江底去，此中危滑轉身難。下蒸陰氣松蘿濕，外制溫風杖屨寒。數里煙雲方覺異，前程世界更應寬。由來委曲尋仙路，不似先生換骨丹。
題睦州郡中千峰榭 方干 
豈知平地似天台，朱戶深沈別徑開。曳響露蟬穿樹去，斜行沙鳥向池來。窗中早月當琴榻，墻上秋山入酒杯。何事此中如世外，應緣羊祜是仙才。
登新城縣樓贈蔡明府 方干 
楊震東來是宦遊，政成登此自消憂。草中白道穿村去，樹裏清溪照郭流。縱目四山宜永日，開襟五月似高秋。不知縣籍添新戶，但見川原桑柘稠。
和于中丞登扶風亭 方干 
避石攀蘿去不迷，行時舉步似丹梯。東軒海日已先照，下界晨雞猶未啼。郭裏雲山全占寺，村前竹樹半藏溪。謝公吟望多來此，此地應將峴首齊。
贈信州高員外 方干 
溪勢盤回繞郡流，饒陽春色滿溪樓。豈唯啼鳥催人醉，更有繁花笑客愁。蹇拙命中迷直道，仁慈風裏駐扁舟。膺門若感深恩去，終殺微軀未足酬。
漳州于使君罷郡如之任漳南去上國二十四州使君無非親故 方干 
漳南罷郡如之任，二十四州相次迎。泊岸旗幡郵吏拜，連山風雨探人行。月中倚棹吟漁浦，花底垂鞭醉鳳城。
送弟子伍秀才赴舉 方干 
天遣相門延積慶，今同太廟薦嘉賓。柳條此日同誰折，桂樹明年爲爾春。倚棹寒吟漁浦月，垂鞭醉入鳳城塵。由來不要文章得，要且文章出衆人。
貽高讜 方干 
都緣相府有宗兄，却恐妨君正路行。石上長松自森秀，雪中孤玉更凝明。西陵曉月中秋色，北固軍鼙半夜聲。幸有清才與洪筆，何愁高節不公卿。
題長洲陳明府小亭 方干 
坐看孤峭却勞神，還是微吟到日曛。松鶴認名呼得下，沙蟬飛處聽猶聞。夜闌亦似深山月，雨後唯關滿屋雲。便此逍遙應不易，朱衣紅斾未容君。
送朱二十赴漣水 方干 
到縣却應嫌水闊，離家終是見山疎。笙歌不駐難辭酒，舟檝將行負擔書。爲政必能安楚老，向公猶可釣淮魚。鸞凰取便多如此，掠地斜飛上太虛。
德政上睦州胡中丞 方干 
上德由來合動天，旌旗到日是豐年。羣書已熟無人似，五字研成舉世傳。莫道政聲同宇宙，須知紫氣滿山川。豈唯里巷皆蘇息，猶有恩波及釣船。
袁明府以家醖寄余余以山梅答贈非唯四韻兼亦雙關 方干 
封匏寄酒提攜遠，織籠盛梅答贈遲。九度攪和誰用法，四邊窺摘自攀枝。罇罍泛蟻堪嘗日，童稚驅禽欲熟時。畢卓醉狂潘氏少，傾來擲去恰相宜。
上杭州姚郎中 方干 
能除疾瘼似良醫，一郡鄉風當日移。身貴久離行藥伴，才高獨作後人師。春遊下馬皆成醼，吏散看山即有詩。借問公方與文道，而今中夏更傳誰。
送葉秀才赴舉兼呈呂少監 方干 
君辭舊里一年期，藝至心身亦自知。尊盡離人看北斗，月寒驚鵲繞南枝。書迴冊市砧應絕，棹出村潭菊未衰。與爾相逢終不遠，昨聞秘監在台墀。
自縉雲赴郡溪流百里輕棹一發曾不崇朝敘事四韻寄獻段郎中 方干 
激箭溪湍勢莫憑，飄然一葉若爲乘。仰瞻青壁開天罅，斗轉寒灣避石稜。巢鳥夜驚離島樹，啼猿晝怯下巖藤。此中明日尋知己，恐似龍門不易登。
胡中丞早梅 方干 
不獨閑花不共時，一株寒豔尚參差。凌晨未噴含霜朵，應候先開亞水枝。芬郁合將蘭竝茂，凝明應與雪相宜。謝公吟賞愁飄落，可得更拈長笛吹。
牡丹 方干 
借問庭芳早晚栽，座中疑展畫屏開。花分淺淺臙脂臉，葉墮殷殷膩粉腮。紅砌不須誇芍藥，白蘋何用逞重臺。慇懃爲報看花客，莫學遊蜂日日來。
觀項信水墨 方干 
險峭雖從筆下成，精能皆自意中生。倚雲孤檜知無朽，挂壁高泉似有聲。轉扇驚波連岸動，迴燈落日向山明。小年師祖過今祖，異域應傳項信名。
書桃花塢周處士壁 方干 
醉吟雪月思深苦，思苦神勞華髪生。自學古賢修靜節，唯應野鶴識高情。細泉出石飛難盡，孤燭和雲濕不明。何事嬾於嵇叔夜，更無書札答公卿。
題桐廬謝逸人江居 方干 
少小高眠無一事，五侯勳盛欲如何。湖邊倚仗寒吟苦，石上橫琴夜醉多。鳥自樹梢隨果落，人從窗外卸帆過。由來朝市爲真隱，可要棲身向薜蘿。
敘雪寄喻鳧 方干 
密片無聲急復遲，紛紛猶勝落花時。從容不覺藏苔逕，宛轉偏宜傍柳絲。透室虛明非月照，滿空迴散是風吹。高人坐臥才方逸，援筆應成六出詞。
又敘雪寄喻鳧 方干 
密片繁聲旋不銷，縈風雜霰轉飄颻。澄江莫蔽長流色，衰柳難黏自動條。濕氣添寒酤酒夜，素花迎曙卷簾朝。此時明逕無行跡，唯望徽之問寂寥。
哭秘書姚少監 方干 
寒空此夜落文星，星落文留萬古名。入室幾人成弟子，爲儒是處哭先生。家無諫草逢明代，國有遺篇續正聲。曉向平原陳葬禮，悲風吹雨濕銘旌。
送人宰永泰 方干 
北人雖泛南流水，稱意南行莫恨賒。道路先經毛竹嶺，風煙漸近刺桐花。舟停漁浦猶爲客，縣入樵溪似到家。下馬政聲王事少，應容閑吏日高衙。
旅次洋州寓居郝氏林亭 方干  思乡 感伤 写景
舉目縱然非我有，思量似在故山時。鶴盤遠勢投孤嶼，蟬曳殘聲過別枝。涼月照窗欹枕倦，澄泉遶石泛觴遲。青雲未得平行去，夢到江南身旅羇。
茅山贈洪拾遺 方干 
聖代諫臣停諫舌，求歸故里傲雲霞。溪頭講樹纜漁艇，篋裏朝衣輸酒家。但愛身閑辭祿俸，那嫌歲計在桑麻。我來幸與諸生異，問答時容近絳紗。
睦州呂郎中郡中環溪亭 方干 
爲是仙才登望處，風光便似武陵春。閑花半落猶迷蝶，白鳥雙飛不避人。樹影興餘侵枕簟，荷香坐久著衣巾。暫來此地非多日，明主那容借寇恂。
贈華陰隱者 方干 
少微夜夜當仙掌，更有何人在此居。花月舊應看浴鶴，松蘿本自伴刪書。素琴醉去經宵枕，衰髪寒來向日梳。故國多年歸未遂，因逢此地憶君廬。
上杭州杜中丞 方干 
昔用雄才登上第，今將重德合明君。苦心多爲安民術，援筆皆成出世文。寒角細吹孤嶠月，秋濤橫卷半江雲。掠天逸勢應非久，一鶚那棲衆鳥羣。
贈處州段郎中 方干 
幸見仙才領郡初，郡城孤峭似仙居。杉蘿色裏遊亭榭，瀑布聲中閱簿書。德重自將天子合，情高元與世人疎。寒潭是處清連底，賓席何心望食魚。
書法華寺上方禪壁 方干 
砌下松巔有鶴棲，孤猿亦在鶴邊啼。臥聞雷雨歸巖早，坐見星辰去地低。一逕穿緣應就郭，千花掩映似無溪。是非生死多憂惱，此日蒙師爲破迷。
書吳道隱林亭 方干 
蘚榭莎亭蘿篠陰，依稀氣象似山林。橘枝亞路黃苞重，井脈牽湖碧甃深。稚子遮門留熟客，驚蟬入座避遊禽。四鄰不見孤高處，翻笑騰騰只醉吟。
陪王大夫泛湖 方干 
去去凌晨迴見星，木蘭舟穩畫橈輕。白波潭上魚龍氣，紅樹林中雞犬聲。蜜炬燒殘銀漢昃，羽觴飛急玉山傾。此時檢點諸名士，却是漁翁無姓名。
贈會稽張少府 方干 
高節何曾似任官，藥苗香潔備常餐。一分酒戶添猶得，五字詩名隱即難。笑我無媒生鶴髪，知君有意憶漁竿。明年莫便還家去，鏡裏雲山且共看。
送鄭台處士歸絳巖 方干 
榮啓先生挾琴去，厭尋靈勝憶巖栖。白猿垂樹窗邊月，紅鯉驚鉤竹外溪。慣採藥苗供野饌，曾書蕉葉寄新題。古賢猶愴河梁別，未可怱怱便解攜。
因話天台勝異仍送羅道士 方干 
積翠千層一徑開，遙盤山腹到瓊臺。藕花飄落前巖去，桂子流從別洞來。石上叢林礙星斗，窗邊瀑布走風雷。縱云孤鶴無留滯，定恐煙蘿不放迴。
哭喻鳧先輩 方干 
日夜役神多損壽，先生下世未中年。撰碑縱託登龍伴，營奠應支賣鶴錢。孤壠陰風吹細草，空窗濕氣漬殘篇。人間別更無冤事，到此誰能與問天。
湖北有茅齋湖西有松島輕棹往返頗諧素心因成四韻 方干 
湖北湖西往復還，朝昏只處自由間。暑天移榻就深竹，月夜乘舟歸淺山。遶砌紫鱗欹枕釣，垂簷野果隔窗攀。古賢暮齒方如此，多笑愚儒鬢未斑。
鑑湖西島言事 方干 
慵拙幸便荒僻地，縱聽猨鳥亦何愁。偶斟藥酒欺梅雨，却著寒衣過麥秋。歲計有時添橡實，生涯一半在漁舟。世人若便無知己，應向此溪成白頭。
山中言事 方干 
欹枕亦吟行亦醉，臥吟行醉更何營。貧來猶有故琴在，老去不過新髪生。山鳥踏枝紅果落，家童引釣白魚驚。潛夫自有孤雲侶，可要王侯知姓名。
贈蕭山彭少府 方干 
作尉孜孜更寒苦，操心至癖不爲清。雖將劍鶴支殘債，猶有歌篇取盛名。盡擬勤求爲弟子，皆將疑義問先生。與君相識因儒術，歲月彌多別有情。
贈式上人 方干 
縱居鼙角喧闐處，亦共雲溪邃僻同。萬慮全離方寸內，一生多在五言中。芰荷葉上難停雨，松檜枝間自有風。莫笑旅人終日醉，吾將大醉與禪通。
贈錢塘湖上唐處士 方干  西湖 洞庭湖
我愛君家似洞庭，衝灣潑岸夜波聲。蟾蜍影裏清吟苦，舴艋舟中白髮生。常共酒杯爲侶伴，復聞紗帽見公卿。莫言舉世無知己，自有孤雲識此情。
山中言事 方干 
日與村家事漸同，燒松啜茗學鄰翁。池塘月撼芙蕖浪，窗戶涼生薜荔風。書幌晝昏嵐氣裏，巢枝俯折雪聲中。山陰釣叟無知己，窺鏡撏多鬢欲空。
題陶詳校書陽羨隱居 方干 
芸香署裏從容步，陽羨山中嘯傲情。竿底紫鱗輸釣伴，花邊白犬吠流鶯。長潭五月含冰氣，孤檜中宵學雨聲。便泛扁舟應未得，鴟夷棄相始垂名。
秋晚林中寄賓幕 方干 
八月蕭條九月時，沙蟬海燕各分飛。杯盂未稱嘗生酒，砧杵先催試熟衣。泉漱玉聲衝石竇，橘垂朱實壓荆扉。無過縱有家山思，印綬留連爭得歸。
與鄉人鑒休上人別 方干 
此日因師話鄉里，故鄉風土我偏諳。一枝竹葉如溪北，半樹梅花似嶺南。山夜獵徒多信犬，雨天村舍未催蠶。如今休作還家意，兩鬚垂絲已不堪。
送王霖赴舉 方干 
自古主司看薦士，明年應是不參差。須憑吉夢爲先兆，必恐長才偶盛時。北闕上書衝雪早，西陵中酒趂潮遲。郄詵可要真消息，只向春前便得知。
思越中舊遊寄友 方干 
甸外山川無越國，依稀只似劍門西。鏡中疊浪搖星斗，城上繁花咽鼓鼙。斷臂青猿啼玉笥，成行白鳥下耶溪。此中曾是同遊處，迢遞尋君夢不迷。
陪胡中丞泛湖 方干 
仙舟仙藥醉行春，上界稀逢下界人。綺繡峰前聞野鶴，旌旗影裏見遊鱗。澄潭徹底齊心鏡，雜樹含芳讓錦茵。凡許從容誰不幸，就中光顯是州民。
敘雪獻員外 方干 
紛紜宛轉更堪看，壓竹摧巢井徑漫。風柳細條粘不得，春溪綠色蔽應難。清輝直認中庭月，濕氣偏添半夜寒。謝守來吟才更逸，郢詞先至彩毫端。
王將軍 方干 
大志無心守章句，終懷上畧致殊功。保寧帝業青萍在，投棄儒書絳帳空。密雪曙連葱嶺道，青松夜起柳營風。將星依舊當文座，應念愚儒命未通。
陽亭言事獻漳州于使君 方干 
重疊山前對酒罇，騰騰兀兀度朝昏。平明疎磬白雲寺，遙夜孤砧紅葉村。去鳥豈知煙樹遠，驚魚應覺露荷翻。旅人寄食逢黃菊，每見故人思故園。
海石榴 方干 
亭際夭妍日日看，每朝顏色一般般。滿枝猶待春風力，數朵先欺臘雪寒。舞蝶似隨歌拍轉，遊人只怕酒杯乾。久長年少應難得，忍不叢邊到夜觀。
嘉興許明府 方干 
檇李轉聞風教好，重門夜不上重關。腰懸墨綬三年外，身去青雲一步間。勤苦字人酬帝力，從容對客問家山。升沈路別情猶在，不忘鄉中舊往還。
再題路支使南亭 方干 
行處避松兼礙石，即須門徑落斜開。愛邀舊友看漁釣，貪聽新禽駐酒杯。樹影不隨明月去，溪聲常送落花來。睡時分得江淹夢，五色毫端弄逸才。
路支使小池 方干 
廣狹偶然非製定，猶將方寸像滄溟。一泓春水無多浪，數尺晴天幾箇星。露滿玉盤當半夜，匣開金鏡在中庭。主人垂釣常來此，雖把魚竿醉未醒。
哭江西處士陳陶 方干 
壽盡天年命不通，釣溪吟月便成翁。雖云掛劍來墳上，亦恐藏書在壁中。巢父精靈歸大夜，客兒才調振遺風。南華至理須齊物，生死即應無異同。
越中言事二首 一 方干 
異術閑和合聖明，湖光浩氣共澄清。郭中雲吐啼猿寺，山上花藏調角城。香起荷灣停棹飲，絲垂柳陌約鞭行。遊人今日又明日，不覺鏡中新髪生。
越中言事二首 二 方干 
雲霞水木共蒼蒼，元化分功秀一方。百里湖波輕撼月，五更軍角慢吹霜。沙邊賈客喧魚市，島上潛夫醉笋莊。終歲逍遙仁術內，無名甘老買臣鄉。
題龍瑞觀兼呈徐尊師 方干 
或雨或雲常不定，地靈雲雨自無時。世人莫識神方字，仙鳥偏棲藥樹枝。遠壑度年如晦暝，陰溪入夏有凌澌。此中唯有師知我，未得尋師即夢師。
送陳秀才將遊霅上便議北歸 方干 
婆娑戀酒山花盡，繞繚還家水路通。轉檝擬從青草岸，吹帆猶是白蘋風。淮邊欲暝軍鼙急，洛下先寒苑樹空。詩句因余更孤峭，書題不合忘江東。
送吳彥融赴舉 方干 
用心精至自無疑，千萬人中似汝稀。上國纔將五字去，全家便待一枝歸。西陵柳路搖鞭盡，北固潮程掛席飛。想見明年榜前事，當時分散著來衣。
同蕭山陳長官縣樓登望 方干 
坐看南北與西東，遠近無非禮義中。一縣繁花香送雨，五株垂柳綠牽風。寒濤背海喧還靜，驛路穿林斷復通。仲叔受恩多感戀，裴回却怕酒壺空。
送何道者 方干 
何事忽來還忽去，孤雲不定鶴情高。真經與術添年壽，靈藥分功入鬢毛。必擬一身生羽翼，終看陸地作波濤。遍尋巖洞求仙者，即恐無人似爾曹。
酬將作于少監 方干 
由來至寶出毫端，五色炎光照室寒。仰望孤峰知聳峻，前臨積水見波瀾。冰絲織絡經心久，瑞玉雕磨措手難。不是散齋兼拭目，尋常未便借人看。
雪中寄殷道士 方干 
大片紛紛小片輕，雨和風擊更縱橫。園林入夜寒光動，窗戶凌晨濕氣生。蔽野吞村飄未歇，摧巢壓竹密無聲。山陰道士吟多興，六出花邊五字成。
宋從事 方干 
出衆仙才是謫仙，裁霞曳繡一篇篇。雖將潔白酬知己，自有風流助少年。欹枕臥吟荷葉雨，持杯坐醉菊花天。冥搜太苦神應乏，心在虛無更那邊。
出山寄蘇從事 方干 
寸心似火頻求薦，兩鬢如霜始息機。隔岸雞鳴春耨去，鄰家犬吠夜漁歸。倚松長嘯宜疎拙，拂石欹眠絕是非。多謝元瑜憐野賤，時迴車馬發光輝。
送杭州李員外 方干 
政成何用滿三年，上界羣仙待謫仙。便赴新恩歸紫禁，還從舊路上青天。笙歌怨咽當離席，更漏丁東在畫船。必恐駐班留立位，前程一步是爐煙。
贈李支使 方干 
藥成平地是寥天，三十人中最少年。白雪振聲來輦下，青雲開路到牀前。公卿位近應翹足，荀宋才微可拍肩。一等孔門爲弟子，愚儒獨自賦歸田。
盧卓山人畫水 方干 
常聞畫石不畫水，畫水至難君得名。海色未將藍汁染，筆鋒猶傍墨花行。散吞高下應無岸，斜蹙東南勢欲傾。坐久神迷不能決，却疑身在小蓬瀛。
廢宅 方干 
主人何處獨裴回，流水自流花自開。若見故交皆散去，即應新燕不歸來。入門繚繞穿荒竹，坐石逡巡染綠苔。應是曾經惡風雨，修桐半折損琴材。
題寶林山禪院 方干 
山捧亭臺郭遶山，遙盤蒼翠到山巔。嵒中古井雖通海，窟裏陰雲不上天。羅列衆星依木末，周迴萬室在簷前。我來可要歸禪老，一寸寒灰已達玄。
題越州袁秀才林亭 方干 
清邃林亭指畫開，幽巖別派像天台。坐牽蕉葉題詩句，醉觸藤花落酒杯。白鳥不歸山裏去，紅鱗多自鏡中來。終年此地爲吟伴，早起尋君薄暮迴。
題龜山穆上人院 方干 
修持百法過半百，日往月來心更堅。牀上水雲隨坐夏，林西山月伴行禪。寒蜩遠韻來窗裏，白鳥斜行起砌邊。我愛尋師師訪我，只應尋訪是因緣。
贈美人四首 一 方干 
直緣多藝用心勞，心路玲瓏格調高。舞袖低徊真蛺蝶，朱唇深淺假櫻桃。粉胸半掩疑晴雪，醉眼斜迴小樣刀。才會雨雲須別去，語慙不及琵琶槽。
贈美人四首 二 方干 
嚴冬忽作看花日，盛暑翻爲見雪時。坐上弄嬌聲不轉，尊前掩笑意難知。含歌媚盼如桃葉，妙舞輕盈似柳枝。年幾未多猶怯在，些些私語怕人疑。
贈美人四首 三 方干 
酒蘊天然自性靈，人間有藝總關情。剝葱十指轉籌疾，舞柳細腰隨拍輕。常恐胸前春雪釋，惟愁座上慶雲生。若教梅尉無仙骨，爭得仙娥駐玉京。
贈美人四首 四 方干 
昔日仙人今玉人，深冬相見亦如春。倍酬金價微含笑，纔發歌聲早動塵。昔歲曾爲蕭史伴，今朝應作宋家鄰。百年別後知誰在，須遣丹青畫取真。
聽段處士彈琴 方干 
幾年調弄七條絲，元化分功十指知。泉迸幽音離石底，松含細韻在霜枝。窗中顧兔初圓夜，竹上寒蟬盡散時。唯有此時心更靜，聲聲可作後人師。
初歸鏡中寄陳端公 方干 
去歲離家今歲歸，孤帆夢向鳥前飛。必知蘆笋侵沙井，兼被藤花占石磯。雲島採茶常失路，雪龕中酒不關扉。故交若問逍遙事，玄冕何曾勝葦衣。
再題龍泉寺上方 方干 
牛斗正齊羣木末，鳥行橫截衆山腰。路盤砌下兼穿竹，井在巖頭亦統潮。海岸四更看日出，石房三月任花燒。未能割得繁華去，難向此中甘寂寥。
于秀才小池 方干 
一泓瀲灧復澄明，半日功夫斸小庭。占地未過四五尺，浸天唯入兩三星。鷁舟草際浮霜葉，[漁]火沙邊駐小螢。纔見規模識方寸，知君立意象滄溟。
敘錢塘異勝 方干 
暖景融融寒景清，越臺風送曉鐘聲。四郊遠火燒煙月，一道驚波撼郡城。夜雪未知東岸綠，春風猶放半江晴。謝公吟處依稀在，千古無人繼盛名。
贈中巖王處士 方干 
垂楊褭褭草芊芊，氣象清深似洞天。援筆便成鸚鵡賦，洗花須用桔槔泉。商於避世堪同日，渭曲逢時必有年。直恐剛腸閑未得，醉吟爭奈被才牽。
初歸故里獻侯郎中 方干 
常思舊里欲歸難，已作歸心即自寬。此日早知無爵位，當時便合把漁竿。朝昏入閏春將逼，城邑多山夏却寒。不是幽愚望榮忝，君侯異禮亦何安。
歸睦州中路寄侯郎中 方干 
顏巷蕭條知命後，膺門感激受恩初。却容鶴髪還蝸舍，猶夢漁竿從隼旟。新定暮雲吞故國，會稽春草入貧居。鄉中自古爲儒者，誰得公侯降尺書。
題報恩寺上方 方干 
來來先上上方看，眼界無窮世界寬。巖溜噴空晴似雨，林蘿礙日夏多寒。衆山迢遞皆相疊，一路高低不記盤。清峭關心惜歸去，他時夢到亦難判。
送永嘉王令之任二首 一 方干 
定擬孜孜化海邊，須判素髪侮流年。波濤不應雙溪水，分野長如二月天。浮客若容開荻地，釣翁應免稅苔田。前賢未必全堪學，莫讀當時歸去篇。
送永嘉王令之任二首 二 方干 
雖展縣圖如到縣，五程猶入縉雲東。山間閣道盤巖底，海界孤峰在浪中。禮法未聞離漢制，土宜多說似吳風。字人若用非常術，唯要旬時便立功。
鹽官王長官新創瑞隱亭 方干 
指畫便分元化力，周迴秀絕自清機。孤雲戀石尋常住，落絮縈風特地飛。雛鳥啼花催釀酒，驚魚濺水誤沾衣。明年秩滿難將去，何似先教畫取歸。
李戶曹小妓天得善擊越器以成曲章 方干 
越器敲來曲調成，腕頭勻滑自輕清。隨風搖曳有餘韻，測水淺深多泛聲。晝漏丁當相續滴，寒蟬計會一時鳴。若教進上梨園去，衆樂無由更擅名。
歲晚言事寄鄉中親友 方干 
急景蒼茫晝若昏，夜風乾峭觸前軒。寒威半入龍蛇窟，暖氣全歸草樹根。蠟燼凝來多碧焰，香醪滴處有冰痕。尺書未達年應老，先被新春入故園。
贈孫百篇 方干 
御題百首思縱橫，半日功夫舉世名。羽冀便從吟處出，珠璣續向筆頭生。莫嫌黃綬官資小，必料青雲道路平。才子風流復年少，無愁高臥不公卿。
贈夏侯評事 方干 
傍窺盛德與高節，緬想應無前後人。講論參同深到骨，停騰姹女立成銀。棊功過却楊玄寶，易義精於梅子真。朱紫侯門猶不見，可知岐路有風塵。
送鄭端公 方干 
聖主佇知宣室事，豈容才子滯長沙。隨珠此去方酬德，趙璧當時誤指瑕。驄馬將離江浦月，繡衣却照禁中花。應憐寂寞滄洲客，煙漢塵泥相去賒。
題故人廢宅二首 一 方干 
舉目淒涼入破門，鮫人一飯尚知恩。閑花舊識猶含笑，怪石無情更不言。樵叟和巢伐桃李，牧童兼草踏蘭蓀。壺觴笑詠隨風去，唯有聲聲蜀帝魂。
題故人廢宅二首 二 方干 
寒莎野樹入荒庭，風雨蕭蕭不掩扃。舊徑已知無孟竹，前溪應不浸荀星。精靈消散歸寥廓，功業傳留在誌銘。薄暮停車更悽愴，山陽隣笛若爲聽。
寄于少監 方干 
修持清苦振佳聲，衆鳥那知一鶚情。躡履三千皆後學，摶風九萬即前程。名將日月同時朽，身是山河應數生。從此雲泥更懸闊，漁翁不合見公卿。
和剡縣陳明府登縣樓 方干 
郭裏人家如掌上，簷前樹木映窗櫺。煙霞若接天台地，分野應侵婺女星。驛路古今通北闕，仙溪日夜入東溟。綵衣才子多吟嘯，公退時時見畫屏。
項洙處士畫水墨釣臺 方干 
畫石畫松無兩般，猶嫌瀑布畫聲難。雖云智惠生靈府，要且功夫在筆端。潑處便連陰洞黑，添來先向朽枝乾。我家曾寄雙臺下，往往開圖盡日看。
贈天台葉尊師 方干 
莫見平明離少室，須知薄暮入天台。常時愛縮山川去，有夜自攜星月來。靈藥不知何代得，古松應是長年栽。先生暗笑看棊者，半局棊邊白髮催。
寄台州孫從事百篇 方干 
聖世科名酬志業，仙州秀色助神機。梅真入仕提雄筆，阮瑀從軍著綵衣。晝寢不知山雪積，春遊應趁夜潮歸。相思莫訝音書晚，鳥去猶須疊日飛。
送睦州侯郎中赴闕 方干 
昔著政聲聞國外，今留儒術化江東。青雲舊路歸仙掖，白鳳新詞入聖聰。弦管未知銀燭曉，旌旗已侍錦帆風。郡人難議酬恩德，徧在三年禮遇中。
朱秀才庭際薔薇 方干 
繡難相似畫難真，明媚鮮妍絕比倫。露壓盤條方到地，風吹豔色欲燒春。斷霞轉影侵西壁，濃麝分香入四鄰。看取後時歸故里，庭花應讓錦衣新。
登龍瑞觀北巖 方干 
縱目下看浮世事，方知峭崿與天通。湖邊風力歸帆上，嶺頂雲根在雪中。促韻寒鐘催落照，斜行白鳥入遙空。前人去後後人至，今古異時登眺同。
送婺州許錄事 方干 
之官便是還鄉路，白日堂堂著錦衣。八詠遺風資逸興，二溪寒色助清威。曙星沒盡提綱去，暝角吹殘鏁印歸。笑我中年更愚僻，醉醒多在釣漁磯。
題龍泉寺絕頂 方干 
未明先見海底日，良久遠雞方報晨。古樹含風長帶雨，寒巖四月始知春。中天氣爽星河近，下界時豐雷雨勻。前後登臨思無盡，年年改換去來人。
贈上虞胡少府百篇 方干 
求仙不在鍊金丹，輕舉由來別有門。日晷未移三十刻，風騷已及四千言。宏才尚遣居卑位，公道何曾雪至冤。歛板塵中無恨色，應緣利祿副晨昏。
上鄭員外 方干 
爲郡至公兼至察，古今能有幾多人。憂民一似清吟苦，守節還如未達貧。利刃從前堪切玉，澄潭到底不容塵。潛夫豈合干旌斾，甘棹漁舟下釣綸。
桐廬江閣 方干 
風煙百變無定態，緬想畫人虛損心。卷箔檻前沙鳥散，垂鉤牀下錦鱗沈。白雲野寺凌晨磬，紅樹孤村遙夜砧。此地四時拋不得，非唯盛暑事開襟。
題澄聖塔院上方 方干 
地靈直是饒風雨，杉檜老於雲雨間。只訝窗中常見海，方知砌下更多山。遠泉勢曲猶須引，野果枝低可要攀。若把重門諭玄寂，何妨善閉却無關。
僧院小泉井 方干 
亦恐淺深同禹穴，兼云制度象汙罇。窺尋未見泉來路，緬想應穿石裂痕。片段似冰猶可把，澄清如鏡不曾昏。欲知到底無塵染，堪與吾師比性源。
過姚監故居 方干 
不敢要君徵亦起，致君全得似唐虞。讜言昨歎離天聽，新塚今聞入縣圖。琴鎖壞窗風自觸，鶴歸喬木月難呼。學書弟子何人在，檢點猶逢諫草無。
陪李郎中夜[宴] 方干 
間世星郎夜[宴]時，丁丁寒漏滴聲稀。琵琶弦促千般語，鸚鵡杯深四散飛。遍請玉容歌白雪，高燒紅蠟照朱衣。人間有此榮華事，爭遣漁翁戀釣磯。
狂寇後上劉尚書 方干 
孫武傾心與萬夫，削平妖孽在斯須。纔施偃月行軍令，便見台星逼座隅。獨柱搘天寰海正，雄名蓋世古今無。聖君爭不酬功業，仗下高懸破賊圖。
尚書新創敵樓二首 一 方干 
下馬政成無一事，應須勝地過朝昏。笙歌引出桃花洞，羅繡擁來金谷園。十里水雲吞半郭，九秋山月入千門。常聞大廈堪棲息，燕雀心知不敢言。
尚書新創敵樓二首 二 方干 
異境永爲歡樂地，歌鐘夜夜復年年。平明旭日生牀底，薄暮殘霞落酒邊。雖向檻前窺下界，不知窗裏是中天。直須分付丹青手，畫出旌幢遶謫仙。
贈李郢端公 方干 
非唯孤峭與世絕，吟處斯須能變通。物外搜羅歸大雅，毫端剪削有餘功。山川正氣侵靈府，雪月清輝引思風。別得人間上昇術，丹霄路在五言中。
送孫百篇遊天台 方干 
東南雲路落斜行，入樹穿村見赤城。遠近常時皆藥氣，高低無處不泉聲。映巖日向牀頭沒，濕燭雲從柱底生。更有仙花與靈鳥，恐君多半未知名。
陸山人畫水 方干 
毫末用功成一水，水源山脉固難尋。逡巡便可見波浪，咫尺不能知淺深。但有片雲生海口，終無明月在潭心。我來擬學磻溪叟，白首釣璜非陸沈。
郭中山居 方干 
莫見一瓢離樹上，猶須四壁在林間。沈吟不寐先聞角，屈曲登高自有山。濺石迸泉聽未足，亞窗紅果臥堪攀。公卿若便遺名姓，却與禽魚作往還。
雪中寄李知誨判官 方干 
聚散聯翩急復遲，解將華髪兩相欺。雖云竹重先藏路，却訝巢傾不損枝。入戶便從風起後，照窗翻似月明時。此時門巷無行跡，塵滿尊罍誰得知。
途中言事寄居遠上人 方干 
舉目時時似故園，鄉心自動向誰言。白雲曉濕寒山寺，紅葉夜飛明月村。震澤風帆歸橘岸，錢塘水府抵城根。羨師了達無牽束，竹徑生苔掩竹門。
雪中寄薛郎中 方干 
野禽未覺巢枝仄，稚子先憂徑竹摧。半夜忽明非月午，前庭旋釋被春摧。碎花若入樽中去，清氣應歸筆底來。深擁紅爐聽仙樂，忍教愁坐畫寒灰。
題盛令新亭 方干 
舉目豈知新智慧，存思便是小天台。偶嘗嘉果求枝去，因問名花寄種來。春物誘才歸健筆，夜歌牽醉入叢杯。此中難遇逍遙事，計日應爲印綬催。
贈鄭仁規 方干 
一石雄才獨占難，應分二斗借人寰。澄心不出風騷外，落筆全歸教化間。蓮幕未來須更聘，桂枝纔去即先攀。可憐麗句能飛動，荀宋精靈亦厚顏。
送縉陵王少府赴舉 方干 
相看不忍盡離觴，五兩牽風速去檣。遠驛新砧應弄月，初程殘角未吹霜。越山直下分吳苑，淮水橫流入楚鄉。珍重郄家好兄弟，明年祿位在何方。
路入剡中作 方干 
截灣衝瀨片帆通，高枕微吟到剡中。掠草並飛憐燕子，停橈獨飲學漁翁。波濤漫撼長潭月，楊柳斜牽一岸風。便擬乘槎應去得，仙源直恐接星東。
東山瀑布 方干 
遙夜看來疑月照，平明失去被雲迷。掛巖遠勢穿松島，擊石殘聲注稻畦。素色噴成三伏雪，餘波流作萬年溪。不緣真宰能開決，應向前山雜淤泥。
水墨松石 方干 
三世精能舉世無，筆端狼籍見功夫。添來勢逸陰崖黑，潑處痕輕灌木枯。垂地寒雲吞大漠，過江春雨入全吳。蘭堂坐久心彌惑，不道山川是畫圖。
獻浙東王大夫二首 一 方干 
出鎮當時移越俗，致君何日不堯年。到來唯飲長溪水，歸去應將一箇錢。吟處美人擎筆硯，行時飛鳥避旌旃。四方皆是分憂寄，獨有東南戴二天。
獻浙東王大夫二首 二 方干 
王臣夷夏仰清名，領鎮猶爲失意行。已見玉璜曾上釣，何愁金鼎不和羹。譽將星月同時朽，身應山河滿數生。泥滓雲霄至懸闊，漁翁不合見公卿。
越州使院竹 方干 
莫見凌風飄粉籜，須知礙石作盤根。細看枝上蟬吟處，猶是筍時蟲蝕痕。月送綠陰斜上砌，露凝寒色濕遮門。列仙終日逍遙地，鳥雀潛來不敢喧。
題贈李校書 方干 
名場失手一年年，月桂嘗聞到手邊。誰道高情偏似鶴，自云長嘯不如蟬。衆花交豔多成實，深井通潮半雜泉。却是偶然行未到，元來有路上寥天。
送王侍郎浙東入朝 方干 
自將苦節酬清秩，肯要龐眉一箇錢。恩愛已蘇句踐國，程途却上大羅天。魚池菊島還公署，沙鶴松栽入畫船。密奏無非經濟術，從容幾刻在爐煙。
贈黃處士 方干 
閉戶先生無是非，竹灣松樹藕苗衣。愁吟密雪思難盡，醉倒殘花扶不歸。若出薜蘿迎鶴簡，應拋舴艋別漁磯。到頭苦節終何益，空改文星作少微。
獻王大夫二首 一 方干 
都緣聲價振皇州，高臥中條不自由。早副急徵來鳳沼，常陪內宴醉龍樓。鏘金五字能援筆，釣玉三年信直鉤。必恐借留終不遂，越人相顧已先愁。
獻王大夫二首 二 方干 
功成猶自更行春，塞路旌旗十里塵。只用篇章爲教化，不知夷夏望陶鈞。金章照耀浮光動，玉面生獰細步勻。歷任聖朝清峻地，至今依是少年身。
贈五牙山人洗修白 方干 
變通唯在片時間，此事全由一粒丹。若取壽長延至易，如嫌地遠縮何難。先生闊別能輕舉，弟子纔來學不飡。篋裏生塵是閑藥，外沾猶可救衰殘。
處州獻盧員外 方干 
纔下軺車即歲豐，方知盛德與天通。清聲漸出寰瀛外，喜氣全歸教化中。落地遺金終日在，經年滯獄當時空。直緣後學無功業，不慮文翁不至公。
石門瀑布 方干 
奔傾漱石亦噴苔，此是便隨元化來。長片掛巖輕似練，遠聲離洞咽於雷。氣含松桂千枝潤，勢畫雲霞一道開。直是銀河分派落，兼聞碎滴濺天台。
題仙巖瀑布呈陳明府 方干 
方知激蹙與噴飛，直恐古今同一時。遠壑流來多石脉，寒空撲碎作凌澌。謝公巖上衝雲去，織女星邊落地遲。聚向山前更誰測，深沈見底是澄漪。
贈山陰崔明府 方干 
用心何況兩衙間，退食孜孜亦不閑。壓酒曬書猶檢點，修琴取藥似交關。笙歌入夜舟中月，花木知春縣裏山。平叔正堪湯餅試，風流不合問年顏。
山井 方干 
灩灩濕光凌竹樹，寥寥清氣襲衣襟。不知測穴通潮信，却訝輕漣動鏡心。夜久即疑星影過，早來猶見石痕深。轆轤用智終何益，抱甕遺名亦至今。
偶作 方干 
直爲篇章非動衆，遂令軒蓋不經過。未妨溪上泛漁艇，又爲門前張雀羅。夜學事須憑雪照，朝廚爭奈絕煙何。若於巖洞求倫類，今古疎愚似我多。
賊退後贈劉將軍 方干 
非唯吳起與穰苴，今古推排盡不如。白馬知無髀上肉，黃巾泣向箭頭書。二年戰地成桑茗，千里荒榛作比閭。功業更多身轉貴，佇看幢節引戎車。
感時三首 一 方干 
不覺年華似箭流，朝看春色暮逢秋。正嗟新塚垂青草，便見故交梳白頭。雖道了然皆是夢，應還達者即無愁。破除生死須齊物，誰向穹蒼問事由。
感時三首 二 方干 
日烏往返無休息，朝出扶桑暮却迴。夜雨旋驅殘熱去，江風吹送早寒來。纔憐飲處飛花片，又見書邊聚雪堆。莫恃少年欺白首，須臾還被老相催。
感時三首 三 方干 
世途擾擾復憧憧，真恐華夷事亦同。歲月自消寒暑內，榮枯盡在是非中。今朝猶作青襟子，明日還成白首翁。堪笑愚夫足紛競，不知流水去無窮。
牡丹 方干 
不逢盛暑不衝寒，種子成叢用法難。醉眼若爲拋去得，狂心更擬折來看。凌霜烈火吹無豔，裛露陰霞曬不乾。莫道嬌紅怕風雨，經時猶自未凋殘。
贈進士章碣 方干 
織錦雖云用舊機，抽梭起樣更新奇。何如且破望中葉，未可便攀低處枝。藉地落花春半後，打窗斜雪夜深時。此時才子吟應苦，吟苦鬼神知不知。
與桐廬鄭明府 方干 
字人心苦達神明，何止重門夜不扃。莫道耕田全種秫，兼聞退食亦逢星。暎林顧兔停琴望，隔水寒猨駐筆聽。却恐南山盡無石，南山有石合爲銘。
謝王大夫奏表 方干 
非唯言下變榮衰，大海可傾山可移。如剖夜光歸暗室，似驅春氣入寒枝。死灰到底翻騰焰，朽骨隨頭却長肥。便殺微躬復何益，生成恩重報無期。
送道人歸舊巖 方干 
舊巖終副却歸期，巖下有人應識師。目覩嬰孩成老叟，手栽松柏有枯枝。前山低校無多地，東海淺於初去時。若把古今相比類，姓丁仙鶴亦如斯。
送錢特卿赴職天台 方干 
路入仙溪氣象清，垂鞭樹石罅中行。霧昏不見西陵岸，風急先聞瀑布聲。山下縣寮張樂送，海邊津吏棹舟迎。詩家弟子無多少，唯只於余別有情。
題新竹 方干 
青苔斸破植貞堅，細碧竿排鬱眼鮮。小鳳凰聲吹嫩葉，短蛟龍尾褭輕煙。節環膩色端勻粉，根拔秋光暗長鞭。怪得入門肌骨冷，綴風黏月滿庭前。
哭王大夫 方干 
俗人皆嫉謝臨川，果中常情□□□。爲政舊規方利國，降生直性已歸天。峴亭惋咽知無極，渭曲馨香莫計年。從此心喪應畢世，忍看墳草讀殘篇。
贈乾素上人 方干 
苦用貞心傳弟子，即應低眼看公卿。水中明月無踪跡，風裏浮雲可計程。庭際孤松隨鶴立，窗間清磬學蟬鳴。料師多刦長如此，豈筭前生與後生。
題應天寺上方兼呈謙上人 方干 
中天坐臥見人寰，峭石垂藤不易攀。晴卷風雷歸故壑，夜和猿鳥鎖寒山。勢橫綠野蒼茫外，影落平湖瀲灩間。師在西巖最高處，路尋之字見禪關。
題法華寺絕頂禪家壁 方干 
蒼翠岧嶤逼窅冥，下方雷雨上方晴。飛流便向砌邊挂，片月影從窗外行。馴鹿不知誰結侶，野禽都是自呼名。只應禪者無來去，坐看千山白髮生。
春日 方干 
春去春來似有期，日高添睡是歸時。雖將細雨催蘆笋，却用東風染柳絲。重霧已應吞海色，輕霜猶自剉花枝。此時野客因花醉，醉臥花間應不知。
上越州楊嚴中丞 方干 
連枝棣萼世無雙，未秉鴻鈞擁大邦。折桂早聞推獨步，分憂暫輟過重江。晴尋鳳沼雲中樹，思遶稽山枕上窗。試把十年辛苦志，問津求拜碧油幢。
月 方干 
桂輪秋半出東方，巢鵲驚飛夜未央。海上風雲搖皓影，空中露氣濕流光。斜臨戶牖通宵燭，迴照堦墀到曉霜。庾亮恃才高更逸，方聞墨翰已成章。
早春 方干 
運行元化不參差，四極中華共一時。正氣纔隨灰律變，殘寒便被柳條欺。冰融大澤朝陽覺，草綠陳根夜雨知。不信風光疾於箭，年來年去變霜髭。
對花 方干 
清曉入花如步障，戀花行步步遲遲。含風欲綻中心朵，似火應燒外面枝。野客須𢬵終日醉，流鶯自有隔年期。使君坐處笙歌合，便是列仙身不知。
除夜 方干 
玉漏斯須即達晨，四時吹轉任風輪。寒燈短燼方燒臘，畫角殘聲已報春。明日便爲經歲客，昨朝猶是少年人。新正定數隨年減，浮世惟應百遍新。
題松江驛 方干 
便向中流出太陽，兼疑大岸逼浮桑。門前白道通丹闕，浪裏青山占幾鄉。帆勢落斜依浦溆，鐘聲斷續在滄茫。古今悉不知天意，偏把雲霞媚一方。
思桐廬舊居便送鑒上人 方干 
莫道東南路不賒，思歸一步是天涯。林中夜半雙臺月，洲上春深九里花。綠樹遶村含細雨，寒潮背郭卷平沙。聞師却到鄉中去，爲我殷勤謝酒家。
送僧歸日本 方干 
四極雖云共二儀，晦明前後即難知。西方尚在星辰下，東域已過寅卯時。大海浪中分國界，扶桑樹底是天涯。滿帆若有歸風便，到岸猶須隔歲期。
寧國寺 方干 
深僻孤高無四鄰，白雲明月自相親。海中日出山先曉，世上寒輕谷未春。窗逼野溪聞唳鶴，林通村徑見樵人。此時惟有雷居士，不厭[籃]輿去住頻。
山中寄吳磻十韻 方干 
莫問終休否，林中事已成。盤餐憐火種，歲計付刀耕。掬水皆花氣，聽松似雨聲。書空翹足臥，避險側身行。果傍閑軒落，蒲連濕岸生。禪生知見理，妻子笑無名。更擬教詩苦，何曾待酒清。石溪魚不大，月樹鵲多驚。砌下通樵路，窗間見縣城。雲山任重疊，難隔故交情。
嘉興縣內池閣 方干 
指畫應心成，周迴氣象清。牀前沙鳥語，案下錦鱗驚。細柳風吹旋，新荷露壓傾。微芳緣岸落，迸笋入波生。舴艋舟中醉，莓苔徑上行。高人莫歸去，此處勝蓬瀛。
鏡湖西島言事寄陶校書 方干 
樵獵兩三戶，凋疎是近鄰。風雷前壑雨，花木後嵒春。文字不得力，桑麻難救貧。山禽欺稚子，夜犬吠漁人。未必聖明代，長將雲水親。知音不延薦，何路出泥塵。
贈趙崇侍御 方干 
貴達合逢明聖日，風流又及少年時。才因出衆人皆嫉，勢欲摩霄自不知。正直早年聞苦節，從容此日見清規。却教鸚鵡呼桃葉，便遣嬋娟唱竹枝。閑話篇章停燭久，醉迷歌舞出花遲。雲鴻別有回翔便，應笑啁啾燕雀卑。
敘龍瑞觀勝異寄于尊師 方干 
混元融結致功難，山下平湖湖上山。萬傾涵虛寒瀲灩，千尋聳翠秀孱顏。芰荷香入琴棊處，雷雨聲離棟牖間。但有五雲依鶴嶺，曾無陸路向人寰。夜溪漱玉常堪聽，仙樹垂珠可要攀。若棄榮名便居此，自然浮濁不相關。
侯郎中新置西湖 方干  西湖
遠近利民因智力，周迴潤物像心源。菰蒲縱感生成惠，鱣鮪那占廣大恩。瀲灩清輝吞半郭，縈紆別派入遙村。砂泉遶石通山脈，岸木黏萍是浪痕。已見澄來連鏡底，兼知極處浸雲根。波濤不起時方泰，舟檝徐行日易昏。煙霧未應藏島嶼，鳧鷖亦解避旌旛。雖云桃葉歌還醉，却被荷花笑不言。孤鶴必應思鳳詔，凡魚豈合在龍門。能將盛事添元化，一夕機謨萬古存。
許員外新陽別業 方干 
蘭汀橘島映亭臺，不是經心即手栽。滿閣白雲隨雨去，一池寒月逐潮來。小松出屋和巢長，新逕通村避笋開。柳絮風前欹枕臥，荷花香裏棹舟迴。園中認葉封林草，簷下攀枝落野梅。莫恣高情求逸思，須防急詔用長材。若因螢火終殘卷，便把漁歌送幾杯。多謝郢中賢太守，常時談笑許追陪。
李侍御上虞別業 方干 
滿目亭臺嘉木繁，燕蟬吟語不爲喧。晝潮勢急吞諸島，暑雨聲迴露半村。真爲援毫方掩卷，常因按曲便開尊。若將明月爲儔侶，應把清風遺子孫。繡羽驚弓離果上，紅鱗見餌出蒲根。尋君未要先敲竹，且棹漁舟入大門。
題懸溜巖隱者居 方干 
世人如要問生涯，滿架堆牀是五車。谷鳥暮蟬聲四散，修篁灌木勢交加。蒲葵細織團圓扇，薤葉平鋪合遝花。却用水荷苞綠李，兼將寒井浸甘瓜。慣緣嶮峭收松粉，常趂芳鮮掇茗芽。池上樹陰隨浪動，窗前月影被巢遮。坐雲獨酌杯盤濕，穿竹微吟路徑斜。見說公卿訪遺逸，逢迎亦是戴烏紗。
山中言事八韻寄李支使 方干 
豈知經史深相悞，兩鬢垂絲百事休。受業幾多爲弟子，成名一半作公侯。前時射鵠徒拋箭，此日求魚未上鉤。竹裏斷雲來枕上，巖邊片月在牀頭。過庭急雨和花落，遶舍澄泉帶葉流。緬想遠書聆鵲喜，窺尋嘉果覺猿偷。舊詩改處空留韻，新醞嘗來不滿篘。阮瑀如能問寒餒，風光當日入滄洲。
山中言事寄贈蘇判官 方干 
寸心似火頻求薦，兩鬢如霜始息機。隔岸雞鳴春耨去，鄰家犬吠夜漁歸。倚松長嘯成疎拙，拂石欹眠絕是非。執爨縱曾炊橡實，紉針曾解補荷衣。常憑早月來張燭，亦假清風爲掩扉。多是元瑜憐野賤，時迴車馬發光輝。
獻王大夫 方干 
高情不與俗人知，耻學諸生取桂枝。荀宋五言行世早，巢由三詔出溪遲。操心已在精微域，落筆皆成典誥詞。一鶚難成燕雀伍，非熊本是帝王師。賢臣雖蘊經邦術，明主終無諫獵時。莫道百僚憂禮絕，兼聞七郡怕天移。直緣材力頭頭贍，專被文星步步隨。不信重言通造化，須臾便可變榮衰。
淺井 方干 
夜入明河星似少，曙搖澄碧扇風翻。細泉細脈難來到，應覺添瓶耗舊痕。
與徐溫話別 方干 
去去何時却見君，悠悠煙水似天津。明年今夜有明月，不是今年看月人。
出東陽道中作 方干 
馬首寒山黛色濃，一重重盡一重重。醉醒已在他人界，猶憶東陽昨夜鐘。
酬孫發 方干 
錦價轉高花更巧，能將舊手弄新梭。從來一字爲褒貶，二十八言猶太多。
送鄉中故人 方干 
少小與君情不疎，聽君細話勝家書。如今若到鄉中去，道我垂鉤不釣魚。
思江南 方干 
昨日草枯今日青，羇人又動望鄉情。夜來有夢登歸路，不到桐廬已及明。
題寶林寺禪者壁 方干 
邃巖喬木夏藏寒，牀下雲溪枕上看。臺殿漸多山更重，却令飛去即應難。
過李羣玉故居 方干 
訐直上書難遇主，銜冤下世未成翁。琴尊劍鶴誰將去，惟鎖山齋一樹風。
題玉笥山強處士 方干 
酒裏藏身嵒裏居，刪繁自是一家書。世人呼爾爲漁叟，爾學釣璜非釣魚。
君不來 方干 
遠路東西欲問誰，寒來無處寄寒衣。去時初種庭前樹，樹已勝巢人未歸。
經曠禪師舊院 方干 
谷鳥散啼如有恨，庭花含笑似無情。更名變皃難休息，去去來來第幾生。
江南聞新曲 方干 
席上新聲花下杯，一聲聲被拍聲摧。樂工不識長安道，盡是書中寄曲來。
經故侯郎中舊居 方干 
一朝寂寂與冥冥，壟樹未長墳草青。高節雄才向何處，夜闌空鎖滿池星。
越中逢孫百篇 方干 
上才乘酒到山陰，日日成篇字字金。鏡水周迴千萬頃，波瀾倒瀉入君心。
寄謝麟 方干 
越國雲溪秀發時，蔣京詞賦謝麟詩。後來若要知優劣，學圃無過老圃知。
與長洲陳子美長官 方干 
枕上愁多百緒牽，常時睡覺在溪前。人前盡是交親力，莫道升沈總信天。
新安殷明府家樂方響 方干 
葛溪鐵片梨園調，耳底丁東十六聲。彭澤主人憐妙樂，玉杯春暖許同傾。
別殷明府 方干 
許教門館久踟躇，仲叔懷恩對玉壺。唯有離心欲銷客，空垂雙淚不成珠。
送水墨項處士歸天台 方干 
仙嶠倍分元化功，揉藍翠色一重重。還家莫更尋山水，自有雲山在筆峰。
贈會稽楊長官 方干 
直鉤終日竟無魚，鐘鼓聲中與世疎。若向湖邊訪幽拙，蕭條四壁是閑居。
贈申長官 方干 
言下隨機見物情，看看獄路草還生。旅人莫怪無魚食，直爲寒江水至清。
將歸湖上留別陳宰 方干 
歸去春山逗晚晴，縈迴樹石罅中行。明時不是無知己，自憶湖邊釣與耕。
貽亮上人 方干 
秋水一泓常見底，澗松千尺不生枝。人間學佛知多少，淨盡心花只有師。
貽曦上人 方干 
四十年來多少人，一分零落九成塵。與師猶得重相見，亦是枯株勉強春。
書原上鮑處士屋壁 方干 
水闊坐看千萬里，青蕪蓋地接天津。禰衡莫愛山中靜，遶舍山多却礙人。
別孫蜀 方干 
吳越思君意易傷，別君添我鬢邊霜。由來淛水偏堪恨，截斷千山作兩鄉。
贈江上老人 方干 
潭底錦鱗多識釣，未投香餌即先知。欲教魚目無分別，須學揉藍染釣絲。
贈東溪貧道 方干 
非唯劍鶴獨難留，觸事皆聞被債收。賴是豪家念寒餒，却還漁島與漁舟。
詠花 方干 
狂心醉眼共裴回，一半先開笑未開。此日不能偷折去，胡蜂直恐趂人來。
路入金州江中作 方干 
棹尋椒岸縈迴去，數里時逢一兩家。知是從來貢金處，江邊牧豎亦披沙。
夜會鄭氏昆季林亭 方干 
卷簾圓月照方塘，坐久尊空竹有霜。白犬吠風驚雁起，猶能一一旋成行。
題黃山人庭前孤桂 方干  黄山
映窗孤桂非手植，子落月中聞落時。仙客此時頭不白，看來看去有枯枝。
送僧南遊 方干 
三秋萬里五溪行，風裏孤雲不計程。若念猩猩解言語，放生先合放猩猩。
惜花 方干 
可憐妍豔正當時，剛被狂風一夜吹。今日流鶯來舊處，百般言語殢空枝。
題天柱觀魚尊師舊院 方干 
早識吾師頻到此，芝童藥犬亦相迎。今師一去無來日，花洞石壇空月明。
東陽道中作 方干 
百花香氣傍行人，花底垂鞭日易醺。野父不知寒食節，穿林轉壑自燒雲。
題畫建溪圖 方干 
六幅輕綃畫建溪，刺桐花下路高低。分明記得曾行處，祗欠猿聲與鳥啼。
蜀中 方干 
遊子去遊多不歸，春風酒味勝餘時。閑來却伴巴兒醉，荳蔲花邊唱竹枝。
衢州別李秀才 方干 
千山紅樹萬山雲，把酒相看日又曛。一曲離歌兩行淚，更知何地再逢君。
題君山 方干  洞庭湖 写山 想象 描写山
曾于方外見麻姑，聞說君山自古無。元是崑崙山頂石，海風吹落洞庭湖。
題嚴子陵祠二首 一 方干 
物色旁求至漢庭，一宵同寢見交情。先生不入雲臺像，贏得桐江萬古名。
題嚴子陵祠二首 二 方干 
蒼翠雲峰開俗眼，泓澄煙水浸塵心。惟將道業爲芳餌，釣得高名直到今。
失題 方干 
十六聲中運手輕，一聲聲似自然聲。不緣精妙過流輩，爭得江南別有名。
句 方干 
弟子已攀桂，先生猶臥雲。把得新詩草裏論。枯井夜聞鄰果落，廢巢寒見別禽來。
歲仗 羅鄴 
玉帛朝元萬國來，雞人曉唱五門開。春排北極迎仙馭，日捧南山入壽杯。歌舜薰風鏗劒珮，祝堯嘉氣靄樓臺。可憐四海車書共，重見蕭曹佐漢材。
牡丹 羅鄴 
落盡春紅始著花，花時比屋事豪奢。買栽池館恐無地，看到子孫能幾家。門倚長衢攢繡轂，幄籠輕日護香霞。歌鐘滿座爭歡賞，肯信流年鬢有華。
長城 羅鄴 
當時無德御乾坤，廣築徒勞萬古存。謾役生民防極塞，不知血刃起中原。珠璣旋見陪陵寢，社稷何曾保子孫。降虜至今猶自說，冤聲夜夜傍城根。
秋夕寄友人 羅鄴 
秋夕蒼茫一雁過，西風白露滿宮莎。昨來京洛逢歸客，猶說軒車未渡河。莫把少年空倚賴，須知孤立易蹉跎。想君懷抱哀吟夜，銅雀臺前皓月多。
冬夕江上言事五首 一 羅鄴 
葉落纔悲草又生，看看少壯是衰形。關中秋雨書難到，江上春寒酒易醒。多少繫心身未達，尋思舉目淚堪零。幾時拋得歸山去，松下看雲讀道經。
冬夕江上言事五首 二 羅鄴 
喔喔晨雞滿樹霜，喧喧曉渡簇舟航。數星昨夜寒爐火，一陣誰家臘甕香。久別羇孤成潦倒，迴看書劒更蒼黃。逢人舉止皆言命，至竟謀閑可勝忙。
冬夕江上言事五首 三 羅鄴 
野堂吟罷獨行行，點水微微凍不鳴。十里溪山新雪後，千家襟袖曉寒生。只宜醉夢依華寢，可稱羸蹄赴宿程。日苦幾多心下見，那堪歲晏又無成。
冬夕江上言事五首 四 羅鄴 
僻居多與懶相宜，吟擁寒爐過臘時。風柳欲生陽面葉，凍梅先綻嶺頭枝。山川自小拋耕釣，骨肉無因免別離。賴有陶情一尊酒，愁中相向展愁眉。
冬夕江上言事五首 五 羅鄴 
一帶長溪淥浸門，數聲幽鳥啄雲根。松亭盡日唯空坐，難得儒翁共討論。
春日宿崇賢里 羅鄴 
柳暗榆飛春日深，水邊門巷獨來尋。舊山共是經年別，新句相逢竟夕吟。枕近禁街聞曉鼓，月當高竹見棲禽。勞歌莫問秋風計，恐起江河垂釣心。
征人 羅鄴 
青樓一別戍金微，力盡秋來破虜圍。錦字莫辭連夜織，塞鴻常是到春歸。正憐漢月當空照，不奈胡沙滿眼飛。唯有夢魂南去日，故鄉山水路依稀。
鶯 羅鄴 
暖辭雲谷背殘陽，飛下東風翅漸長。却笑金籠是羈絆，豈知瑤草正芬芳。曉逢溪雨投紅樹，晚囀宮樓泣舊妝。何事離人不堪聽，灞橋斜日褭垂楊。
槐花 羅鄴 
行宮門外陌銅駝，兩畔分栽此最多。欲到清秋近時節，爭開金蘂向關河。層樓寄恨飄珠箔，駿馬憐香撼玉珂。愁殺江湖隨計者，年年爲爾剩奔波。
自蜀入關 羅鄴 
文戰連輸未息機，束書攜劒定前非。近來從聽事難得，休去且無山可歸。匹馬出門還悵望，孤雲何處是因依？斜陽驛路西風緊，遙指人煙宿翠微。
上陽宮 羅鄴 
春半上陽花滿樓，太平天子昔巡遊。千門雖對嵩山在，一笑還隨洛水流。深鎖笙歌巢燕聽，遙瞻金碧路人愁。翠華却自登仙去，腸斷宮娥望不休。
舊侯家 羅鄴 
臺閣層層倚半空，遶軒澄碧御溝通。金鈿座上歌春酒，畫蠟尊前滴曉風。歲月不知成隙地，子孫誰更繫殊功。人間若算無榮辱，却是扁舟一釣翁。
宿武安山有懷 羅鄴 
野店暮來山畔逢，寒蕪漠漠露華濃。窗間燈在犬驚吠，溪上月沈人罷舂。遠別只愁添雪鬢，此生何計隱雲峯。離心却羨南飛翼，獨過吳江更數重。
謁寗祠 羅鄴 
春生溪嶺雪初開，下馬雲亭酹一杯。好是精靈偏有感，能於鄉里不爲災。九江賈客應遙祝，五夜神兵數此來。盡室唯求多降福，新年歸去便風催。
經故洛城 羅鄴 
一片危牆勢恐人，牆邊日日走蹄輪。築時驅盡千夫力，崩處空爲數里塵。長恨往來經此地，每嗟興廢欲霑巾。那堪又向荒城過，錦雉驚飛麥隴春。
老將 羅鄴 
百戰辛勤歸帝鄉，南班班裏最南行。弓欺猨臂秋無力，劒泣虯髯曉有霜。千古恥非書玉帛，一心猶自向河湟。年年宿衛天顏近，曾把功勳奏建章。
曲江春望 羅鄴 
故國東歸澤國遙，曲江晴望憶漁樵。都緣北闕春先到，不是南山雪易消。瑞影玉樓開組繡，歡聲丹禁奏雲韶。雖然未得陪鴛鷺，亦酹金觴祝帝堯。
帝里 羅鄴 
喧喧蹄轂走紅塵，南北東西暮與晨。謾道青雲難得路，何曾紫陌有閑人。杯傾竹葉侯門月，馬落桃花御水春。只合詠歌來大國，況逢文景化惟新。
新安城 羅鄴 
若筭防邊久遠名，新安豈更勝長城。謾興他役悲荒壘，何似從今實取兵。聖德便應同險固，人心自不向忠貞。但將死節酬堯禹，版築無勞寇已平。
自遣 羅鄴 
四十年來詩酒徒，一生緣興滯江湖。不愁世上無人識，唯怕村中沒酒沽。春巷摘桑喧姹女，江船吹笛舞蠻奴。焚魚酌醴醉堯代，吟向席門聊自娛。
流水 羅鄴 
漾漾悠悠幾派分，中浮短艇與鷗羣。天街帶雨淹芳草，玉洞飄花下白雲。靜稱一竿持處見，急宜孤館覺來聞。隋家柳畔偏堪恨，東入長淮日又曛。
送張逸人 羅鄴 
自說歸山人事賒，素琴丹竈是生涯。牀頭殘藥鼠偷盡，溪上破門風擺斜。石井晴垂青葛葉，竹籬荒映白茅花。遙知此去應稀出，獨臥晴窗夢曉霞。
春晚渡河有懷 羅鄴 
煙收綠野遠連空，戍壘依稀入望中。萬里山河星拱北，百年人事水歸東。扁舟晚濟桃花浪，走馬晴嘶柳絮風。鄉思正多羈思苦，不須迴首問漁翁。
春望梁石頭城 羅鄴 
柳碧桑黃破國春，殘陽微雨望歸人。江山不改興亡地，冠蓋自爲前後塵。帆勢掛風輕若翅，浪聲吹岸疊如鱗。六朝無限悲愁事，欲下荒城迴首頻。
早發宜陵即事 羅鄴 
霜白山村月落時，一聲雞後又登岐。居人猶自掩關在，行客已愁驅馬遲。身事不堪空感激，鬢毛看著欲凋衰。青萍委匣休哮吼，未有恩讐擬報誰。
鴛鴦 羅鄴 
紅閑碧霽瑞煙開，錦翅雙飛去又迴。一種鳥憐名字好，盡緣人恨別離來。暖依牛渚汀莎媚，夕宿龍池禁漏催。相對若教春女見，便須攜向鳳凰臺。
春閨 羅鄴 
愁坐蘭閨日過遲，卷簾巢燕羨雙飛。管弦樓上春應在，楊柳橋邊人未歸。玉笛豈能留舞態，金河猶自浣戎衣。梨花滿院東風急，惆悵無言倚錦機。
贈東川梓桐縣韋德孫長官 羅鄴 
前代高門今宰邑，懷才重義古來無。笙歌厭聽吟清句，京洛思歸展畫圖。蜀醞天寒留容醉，隴禽山曉隔簾呼。何年期拜朱幡貴，馬上論詩在九衢。
題水簾洞 羅鄴 
亂泉飛下翠屏中，名共真珠巧綴同。一片長垂今與古，半山遙聽水兼風。雖無舒卷隨人意，自有潺湲濟物功。每向暑天來往見，疑將仙子隔房櫳。
野花 羅鄴 
拂露叢開血色殷，枉無名字對空山。時逢舞蝶尋香至，少有行人輟櫂攀。若在侯門看不足，爲生江岸見如閑。結根畢竟輸桃李，長近都城紫陌間。
蘆花 羅鄴 
如練如霜乾復輕，西風處處拂江城。長垂釣叟看不足，暫泊王孫愁亦生。好傍翠樓裝月色，枉隨紅葉舞秋聲。最宜羣鷺斜陽裏，閑捕纖鱗傍爾行。
山陽貽友人 羅鄴 
性僻多將雲水便，山陽酒病動經年。行遲暖陌花攔馬，睡重春江雨打船。閑弄玉琴雙鶴舞，靜窺庭樹一猱懸。結茅更莫期深隱，聲價如今滿日邊。
長安惜春 羅鄴 
千門共惜放春迴，半鎖樓臺半復開。公子不能留落日，南山遮莫倚高臺。殘紅似怨皇州雨，細綠猶藏畫蠟灰。畢竟思量何足歎，明年時節又還來。
謝友人遺華陽巾 羅鄴 
剪露[裁]煙勝角冠，來從玉洞五雲端。醉宜薤葉欹斜影，穩稱菱花子細看。野客愛留籠鶴髪，溪翁爭乞配漁竿。真仙首飾勞相寄，塵土飜慙戴去難。
早梅 羅鄴 
綴雪枝條似有情，凌寒澹注笑妝成。凍香飄處宜春早，素豔開時混月明。遷客嶺頭悲褭褭，美人簾下妬盈盈。滿園桃李雖堪賞，要且東風晚始生。
留題張逸人草堂 羅鄴 
長懸青紫與芳枝，塵路無因免別離。馬上多於在家日，尊前堪惜少年時。關河客夢還鄉後，雨雪山程出店遲。却羨高人此中老，軒車過盡不知誰。
鍾陵崔大夫罷鎮攀隨再經匡廬寺宿 羅鄴  庐山
一拋文戰學從公，兩逐旌旗宿梵宮。酒醒月移窗影畔，夜涼身在水聲中。侯門聚散真如夢，花界登臨轉悟空。明發不堪山下路，幾程愁雨又愁風。
留獻彭門郭常侍 羅鄴 
受得彭門擁信旗，一家將謂免羈離。到來門館空歸去，羞向交親說受知。層構尚無容足地，尺波寧有躍鱗時。到頭忍恥求名是，須向青雲覓路岐。
洛水 羅鄴 
一道潺湲濺暖莎，年年惆悵是春過。莫言行路聽如此，流[入]深宮悵更多。橋畔月來清見底，柳邊風緊綠生波。縱然滿眼添歸思，未把漁竿奈爾何。
聞杜鵑 羅鄴 
花時一宿碧山前，明月東風呌杜鵑。孤館覺來聽夜半，羸僮相對亦無眠。汝身哀怨猶如此，我淚縱橫豈偶然。爭得蒼蒼知有恨，汝身成鶴我成仙。
趂職單于留別闕下知己 羅鄴 
職忝翩翩逐建牙，笈隨征騎入胡沙。定將千里書憑雁，應看三春雪當花。年長有心終報國，時清到處便營家。逢秋不擬同張翰，爲憶鱸魚却歎嗟。
落第書懷寄友人 羅鄴 
清世誰能便陸沈，相逢休作憶山吟。若教仙桂在平地，更有何人肯苦心。去國漢妃還似玉，亡家石氏豈無金。且安懷抱莫惆悵，瑤瑟調高尊酒深。
鸚鵡詠 羅鄴 
玉檻瑤軒任所依，東風休憶嶺頭歸。金[籠]共惜好毛羽，紅觜莫教多是非。便向郄堂誇飲啄，還應禰筆發光輝。乘時得路何須貴，燕雀鸞鳳各有機。
題滄浪峽 羅鄴 
門向紅塵日日開，入門襟袖遠塵埃。暗香惹步澗花發，晚景逼簷溪鳥迴。不爲市朝行路近，有誰車馬看山來。可憐嚴子持竿處，雲水終年鎖綠苔。
白角簟 羅鄴 
疊玉駢珪巧思長，露華煙魄讓清光。休搖雉尾當三伏，似展龍鱗在一牀。高價不唯標越絕，冷紋疑似臥瀟湘。杜陵他日重歸去，偏稱醉眠松桂堂。
秋日懷江上友人 羅鄴 
行子豈知煙水勞，西風獨自泛征艘。酒醒孤館秋簾卷，月滿寒江夜笛高。黃葉夢餘歸朔塞，青山家在極波濤。去年今日逢君處，雁下蘆花猨正號。
題笙 羅鄴 
筠管參差排鳳翅，月堂淒切勝龍吟。最宜輕動纖纖玉，醉送當觀灩灩金。緱嶺獨能徵妙曲，嬴臺相共吹清音。好將宮徵陪歌扇，莫遣新聲鄭衛侵。
下第 羅鄴 
謾把青春酒一杯，愁襟未信酒能開。江邊依舊空歸去，帝里還如不到來。門掩殘陽鳴鳥雀，花飛何處好池臺。此時惆悵便堪老，何用人間歲月催。
秋晚 羅鄴 
殘星殘月一聲鐘，谷際巖隈爽氣濃。不向碧臺驚醉夢，但來青鏡促愁容。繁金露潔黃籠菊，獨翠煙凝遠澗松。閑步幽林與苔徑，漸移栖鳥及鳴蛩。
長安春夕旅懷 羅鄴 
幾年栖旅寄西秦，不識花枝醉過春。短艇閑思五湖浪，羸蹄愁伴九衢塵。關河風雨迷歸夢，鐘鼓朝昏老此身。忽向太平時節過，一竿持去老遺民。
洛陽春望 羅鄴 
洛陽春霽絕塵埃，嵩少煙嵐畫障開。草色花光惹襟袖，簫聲歌響隔樓臺。人心便覺閑多少，馬足方知倦往來。愁上中橋橋上望，碧波東去夕陽催。
惜春 羅鄴 
燕歸巢後即離羣，吟倚東風恨日曛。一別一年方見我，遊來遊去不禁君。鶯花御苑看將盡，絲竹侯家亦少聞。獨坐南樓正惆悵，柳塘花絮更紛紛。
冬日旅懷 羅鄴 
[烏]焰纔沈桂魄生，霜階擁褐暫吟行。閑思江市白醪滿，靜憶僧窗綠綺橫。塵土自憐長失計，雲帆尤覺有歸情。幾多悵望無窮事，空畫爐灰坐到明。
春夕寄友人時有與歌者南北 羅鄴 
芳徑春歸花半開，碧山波暖雁初迴。滿樓月色還依舊，昨夜歌聲自不來。愁眼向誰零玉筯，征蹄何處駐紅埃？中宵吟罷正惆悵，從此蘭堂鎖綠苔。
春夜赤水驛旅懷 羅鄴 
一星殘燭照離堂，失計遊心歸渺茫。不自尋思無道路，爲誰辛苦競時光。九衢春色休回首，半夜溪聲正夢鄉。却羨去年買山侶，月斜漁艇倚瀟湘。
春山山館旅懷 羅鄴 
山館吟餘山月斜，東風搖曳拂窗花。豈知驅馬無閑日，長在他人後到家。孤劒向誰開壯節，流年催我自堪嗟。燈前結束又前去，曉出石林啼亂鴉。
秋夕旅懷 羅鄴 
階前月色與蛩聲，階上愁人坐復行。秦谷入霜空有夢，越山無計可歸耕。窮途若遣長堪慟，華髪無因肯晚生。不似扁舟釣魚者，免將心事筭浮榮。
春過白遙嶺 羅鄴 
鳥道穿雲望峽遙，羸蹄經宿在岧嶤。到來山下春將半，上得林端雪未消。返駕王尊何足歎，哭途阮籍謾無聊。未知遇此恓惶者，泣向東風鬢欲凋。
別夜 羅鄴 
秋入江天河漢清，迢迢鐘漏出孤城。金波千里別來夜，玉筯兩行流到明。若在人間須有恨，除非禪伴始無情。人間誰有□□□，聚散自然惆悵生。
費拾遺書堂 羅鄴 
滿袖歸來天桂香，紫泥重降舊書堂。自憐葦帶同巢許，不駕蒲輪佐禹湯。怪石盡含千古秀，奇花多吐四時芳。何人更肯追高躅，唯有樵童戲蘚牀。
溪上春望 羅鄴 
無端溪上看蘭橈，又是東風斷柳條。雙鬢多於愁裏鑷，四時須向醉中銷。行人駿馬嘶香陌，獨我殘陽倚野橋。吟水詠山心未已，可能終不勝漁樵。
獻池州庾員外 羅鄴 
曾降瑤緘薦姓名，攀雲幾合到蓬瀛。須存彭壽千年在，終見茅公九轉成。鯤海已知勞鶴使，螢窗不那夢霓旌。琪花玉蔓應相笑，未得歌吟從酒行。
春風 羅鄴 
每歲東來助發生，舞空悠颺徧寰瀛。暗添芳草池塘色，遠遰高樓簫管聲。簾透驪宮偏帶恨，花催上苑剩多情。如何一瑞車書日，吹取青雲道路平。
冬日寄獻庾員外 羅鄴 
曾謁仙宮最上仙，西風許醉桂花前。爭歡酒蟻浮金爵，從聽歌塵撲翠蟬。秋霽捲簾凝錦席，夜闌吹笛稱江天。却思紫陌觥籌地，兔缺烏沈欲半年。
釣翁 羅鄴 
來往煙波非定居，生涯簑褐外無餘。閑垂兩鬢任如鶴，只繫一竿時得魚。月浦扣船歌皎潔，雨蓬隈岸臥蕭疎。行人誤話金張貴，笑指北邙丘與墟。
聞友人入越幕因以詩贈 羅鄴 
稽嶺春生酒凍銷，煙鬟紅袖恃嬌饒。岸邊叢雪晴香老，波上長虹晚影遙。正哭阮途歸未得，更聞江筆赴嘉招。人間榮瘁真堪恨，坐想征軒鬢欲凋。
東歸 羅鄴 
日日唯憂行役遲，東歸可是有家歸。都緣桂玉無門住，不算山川去路危。秦樹夢愁黃鳥囀，吳江釣憶錦鱗肥。桃夭李豔清明近，惆悵當年意盡違。
入關 羅鄴 
古道槐花滿樹開，入關時節一蟬催。出門唯恐不先到，當路有誰長待來。似箭年光還可惜，如蓬生計更堪哀。故園若有漁舟在，應掛雲帆早箇迴。
覽陳丕卷 羅鄴 
雪宮詞客燕宮遊，一軸煙花象外搜。謾把蜀紋當晝展，徒誇湘碧帶春流。吟時致我寒侵骨，得處疑君白盡頭。從北南歸明月夜，嶺猨灘鳥更悠悠。
巴南旅舍言懷 羅鄴 
萬浪千巖首未回，無憀相倚上高臺。家山如畫不歸去，客舍似讐誰遣來。紅淚罷窺連曉燭，碧波休引向春盃。後時若有青雲望，何事偏教羽冀摧。
登凌歊臺 羅鄴 
高臺今日竟長閑，因想興亡自慘顏。四海已歸新雨露，六朝空認舊江山。槎翹獨鳥沙汀畔，風遰連檣雪浪間。好是輪蹄來往便，誰人不向此躋攀。
僕射陂晚望 羅鄴 
離人到此倍堪傷，陂水蘆花似故鄉。身事未知何日了，馬蹄唯覺到秋忙。田園牢落東歸晚，道路辛勤北去長。却羨無愁是沙鳥，雙雙相趂下斜陽。
芳草 羅鄴 
廢苑牆南殘雨中，似袍顏色在蒙茸。微香暗惹遊人步，遠綠纔分鬬雉蹤。三楚渡頭長恨見，五侯門外却難逢。年年縱有春風便，馬跡車輪一萬重。
秋日留題蔣亭 羅鄴 
西風纔起一蟬鳴，便筭關河馬上程。碧浪鷁舟從此別，丹霄鵠箭忍無成。二年芳思隨雲雨，幾日離歌戀斾旌。回首橫塘更東望，露荷煙菊倍傷情。
早發 羅鄴  抒情 叙事 写景
一點燈殘魯酒醒，已攜孤劒事離程。愁看飛雪聞雞唱，獨向長空背雁行。白草近關微有路，濁河連底凍無聲。此中來往本迢遞，況是驅羸客塞城。
雁二首 一 羅鄴 
暮天新鴈起汀洲，紅蓼花開水國愁。想得故園今夜月，幾人相憶在江樓。
雁二首 二 羅鄴 
早背胡霜過戍樓，又隨寒日下汀洲。江南江北多離別，忍報年年兩地愁。
螢二首 一 羅鄴 
水殿清風玉戶開，飛光千點去還來。無風無月長門夜，偏到階前點綠苔。
螢二首 二 羅鄴 
裴回無燭冷無煙，秋逕莎庭入夜天。休向書窗來照字，近來紅蠟滿歌筵。
雲 羅鄴 
紛紛靄靄遍江湖，得路爲霖豈合無。莫使悠颺只如此，帝鄉還更暖蒼梧。
宮中二首 一 羅鄴 
芳草長含玉輦塵，君王遊幸此中頻。今朝別有承恩處，鸚鵡飛來說似人。
宮中二首 二 羅鄴 
雖然自小屬梨園，不識先皇玉殿門。
望仙 羅鄴 
千山壘土望三山，雲鶴無蹤羽衛還。若說神仙求便得，茂陵何事在人間。
放鷓鴣 羅鄴 
好傍青山與碧溪，刺桐毛竹待雙栖。花時遷客傷離別，莫向相思樹上啼。
驪山 羅鄴 
風搖巖桂露聞香，白鹿驚時出繞牆。不向驪山鎖宮殿，可知仙去是明皇。
梅花 羅鄴  梅花 抒怀 花 写花
繁如瑞雪壓枝開，越嶺吳溪免用栽。却是五侯家未識，春風不放過江來。
題終南山僧堂 羅鄴  终南山
九衢終日見南山，名利何人肯掩關。唯有吾師達真理，坐看霜樹老雲間。
大散嶺 羅鄴 
過往長逢日色稀，雪花如掌撲行衣。嶺頭却望人來處，特地身疑是鳥飛。
嘉陵江 羅鄴 
嘉陵南岸雨初收，江似秋嵐不煞流。此地終朝有行客，無人一爲櫂扁舟。
早行 羅鄴 
雨灑江聲風又吹，扁舟正與睡相宜。無端戍鼓催前去，別却青山向曉時。
黃河曉渡 羅鄴  黄河
大河平野正窮秋，羸馬羸僮古渡頭。昨夜蓮花峰下月，隔簾相伴到明愁。
蠟燭 羅鄴 
煖香紅焰一時燃，緹幕初垂月落天。堪恨蘭堂別離夜，如珠似淚滴樽前。
水簾 羅鄴 
萬點飛泉下白雲，似簾懸處望疑真。若將此水爲霖雨，更勝長垂隔路塵。
賞春 羅鄴  咏物诗 咏物 讽喻
芳草和煙暖更青，閑門要路一時生。年年點檢人間事，唯有春風不世情。
歎平泉 羅鄴 
生前幾到此亭臺，尋歎投荒去不回。若遣春風會人意，花枝盡合向南開。
長安春雨 羅鄴 
兼風颯颯灑皇洲，能滯輕寒阻勝遊。半夜五侯池館裏，美人驚起爲花愁。
駕蜀回 羅鄴 
上皇西幸却歸秦，花木依然滿禁春。唯有貴妃歌舞地，月明空殿鎖香塵。
吳王古宮井二首 一 羅鄴 
古宮荒井曾平後，見說耕人又鑿開。拾得玉衩鐫勅字，當時恩澤賜誰來。
吳王古宮井二首 二 羅鄴 
含青薜荔隨金甃，碧砌磷磷生綠苔。莫言數尺無波水，曾與如花竝照來。
江帆 羅鄴 
別離不獨恨蹄輪，渡口風帆發更頻。何處青樓方凭檻，半江斜日認歸人。
爲人感贈 羅鄴 
歌舞從來最得名，如今老寄洛陽城。當時醉送龍驤曲，留與誰家唱月明。
春江恨別 羅鄴 
望斷長川一葉舟，可堪歸路更沿流。垂來別處無人見，芳草斜陽滿渡頭。
歎流水二首 一 羅鄴 
人間莫謾惜花落，花落明年依舊開。却最堪悲是流水，便同人事去無迴。
歎流水二首 二 羅鄴 
龍躍虬蟠旋作潭，繞紅濺綠下東南。春風散入侯家去，漱齒花前酒半酣。
落第東歸 羅鄴 
年年春色獨懷羞，彊向東歸懶舉頭。莫道還家便容易，人間多少事堪愁。
鏡 羅鄴 
昔歲相知別有情，幾迴磨拭始將行。如今老去愁無限，抱向閑窗却怕明。
南行 羅鄴 
臘晴江煖鸊鵜飛，梅雪香黏越女衣。魚市酒村相識徧，短船歌月醉方歸。
過王濬墓 羅鄴 
埋骨千年近路塵，路傍碑號晉將軍。當時若使無功業，早箇耕桑到此墳。
灞上感別 羅鄴 
灞水何人不別離，無家南北倚空悲。十年此路花時節，立馬霑襟酒一巵。
春日與友人話別 羅鄴 
酌坐對芳草，東風吹旅衣。最嫌驅馬倦，自未有山歸。華髪將時逼，青雲計又非。離襟一霑灑，迴首正殘暉。
竹 羅鄴 
翠葉纔分細細枝，清陰猶未上階墀。蕙蘭雖許相依日，桃李還應笑後時。抱節不爲霜霰改，成林終與鳳凰期。渭濱若更徵賢相，好作漁竿繫釣絲。
邊將 羅鄴 
馬上乘秋欲建勳，飛狐夜鬬出師頻。若無紫塞煙塵事，誰識青樓歌舞人。戰骨沙中金鏃在，賀筵花畔玉盤新。由來邊卒皆如此，只是君門合殺身。
巴南旅泊 羅鄴 
巴山慘別魂，巴水徹荆門。此地若重到，居人誰復存。落帆紅葉渡，駐馬白雲村。却羨南飛鴈，年年到故園。
河上逢友人 羅鄴  黄河
知君意不淺，立馬問生涯。薄業無歸地，他鄉便是家。宵吟憐桂魄，朝起怯菱花。語盡黃河上，西風日又斜。
偶題離亭 羅鄴 
萬般名利不關身，況待山平海變塵。五月波濤爭下峽，滿堂金玉爲何人。謾誇浮世青雲貴，未盡離杯白髮新。誰似雨篷篷底客，渚花汀鳥自相親。
夏晚望嵩亭有懷 羅鄴 
正憐雲水與心違，湖上亭高對翠微。盡日不妨憑檻望，終年未必有家歸。青蟬漸傍幽叢噪，白鳥時穿返照飛。
途中寄友人 羅鄴 
秋庭悵望別君初，折柳分襟十載餘。相見或因中夜夢，寄來多是隔年書。攜樽座外花空老，垂釣江頭柳漸疎。裁得詩憑千里雁，吟來寧不憶吾廬。
傷侯弟 羅鄴 
世間榮辱半相和，昨日權門今雀羅。萬古明君方納諫，九江遷客更應多。碧池草熟人偷釣，畫戟春閑鶯亂過。幾許樂僮無主後，不離隣巷教笙歌。
春日過壽安山館 羅鄴 
舊國多將泉石親，西遊愛此拂行塵。簾開山色離亭午，步入松香別島春。誰肯暫安耕釣地，相逢謾歎路岐身。歸期不及桃花水，江上何曾鱠雪鱗。
吳門再逢方干處士 羅鄴 
天上高名世上身，垂綸何不駕蒲輪。一朝卿相俱前席，千古篇章冠後人。稽嶺不歸空挂夢，吳宮相值欲霑巾。吾王若致昇平化，可獨成周只渭濱。
蟬 羅鄴 
纔入新秋百感生，就中蟬噪最堪驚。能催時節凋雙鬢，愁到江山聽一聲。不傍管弦拘醉態，偏依楊柳撓離情。故園聞處猶惆悵，況是經年萬里行。
秋日留別義初上人 羅鄴 
塞寺窮秋別還師，西風一雁倍傷悲。每嗟塵世長多事，重到禪齋是幾時。霜嶺自添紅葉恨，月溪休和碧雲詞。關河回首便千里，飛錫南歸詎可知。
夏日宿靈巖寺宗公院 羅鄴 
寺入千巖石路長，孤吟一宿遠公房。臥聽半夜杉壇雨，轉覺中峰枕簟涼。花界已無悲喜念，塵襟自足是非妨。他年縱使重來此，息得心猨鬢已霜。
冬日廟中書事呈棲白上人 羅鄴 
日高荒廟掩雙扉，杉逕無人鳥雀悲。昨日江潮起歸思，滿窗風雨覺來時。何堪身計長如此，閑盡爐灰却是疑。賴有碧雲吟句客，禪餘相訪說新詩。
秋蝶二首 一 羅鄴 
秦樓花發時，秦女笑相隨。及到秋風日，飛來欲問誰。
秋蝶二首 二 羅鄴 
似厭栖寒菊，翩翩占晚陽。愁人如見此，應下淚千行。
秋別 羅鄴  离别 秋天
別路垂[楊]柳，秋風淒管弦。青樓君去後，明月爲誰圓。
行次 羅鄴 
終日長程復短程，一山行盡一山青。路傍君子莫相笑，天上由來有客星。
鳯州北樓 羅鄴 
城上層樓北望時，閑雲遠水自相宜。人人盡道堪圖畫，枉遣山翁醉習池。
曲江春感 羅隱  终南山
江頭日暖花又開，江東行客心悠哉。高陽酒徒半彫落，終南山色空崔嵬。聖代也知無棄物，侯門未必用非才。一船明月一竿竹，家住五湖歸去來。
皇陂 羅隱 
皇陂瀲灩深復深，陂西下馬聊登臨。垂楊風輕弄翠帶，鯉魚日暖跳黃金。三月窮途無勝事，十年流水見歸心。輸他谷口鄭夫子，偷得閑名說至今。
寄鄭補闕 羅隱 
夫子門前數仞牆，每經過處憶遊梁。路從青瑣無因見，恩在丹心不可忘。未必便爲讒口隔，只應貪草諫書忙。別來愁悴知多少，兩度槐花馬上黃。
牡丹花 羅隱 
似共東風別有因，絳羅高卷不勝春。若教解語應傾國，任是無情亦動人。芍藥與君爲近侍，芙蓉何處避芳塵。可憐韓令功成後，辜負穠華過此身。
黃河 羅隱  黄河 典故 讽刺
莫把阿膠向此傾，此中天意固難明。解通銀漢應須曲，纔出崑崙便不清。高祖誓功衣帶小，仙人占斗客槎輕。三千年後知誰在，何必勞君報太平。
汴河 羅隱 
當時天子是閑遊，今日行人特地愁。柳色縱饒妝故國，水聲何忍到揚州。乾坤有意終難會，黎庶無情豈自由。應笑秦皇用心錯，謾驅神鬼海東頭。
西京崇德里居 羅隱 
進乏梯媒退又難，強隨豪貴殢長安。風從昨夜吹銀漢，淚擬何門落玉盤。拋擲紅塵應有恨，思量仙桂也無端。錦鱗赬尾平生事，却被閑人把釣竿。
投所思 羅隱 
顦顇長安何所爲，旅魂窮命自相疑。滿川碧嶂無歸日，一榻紅塵有淚時。雕琢只應勞郢匠，膏肓終恐誤秦醫。浮生七十今三十，從此悽惶未可知。
經張舍人舊居 羅隱 
行塵不是昔時塵，謾向朱門憶侍臣。一榻已無開眼處，九泉應有愛才人。文餘吐鳳他年詔，樹想棲鸞舊日春。從此恩深轉難報，夕陽衰草淚沾巾。
雒城作 羅隱 
大鹵旌旗出洛濱，此中煙月已埃塵。更無樓閣尋行處，只有山川識野人。早得鑄金誇范蠡，旋聞垂釣哭平津。舊遊難得時難遇，迴首空城百草春。
姑蘇城南湖陪曹使君遊 羅隱 
水蓼花紅稻穗黃，使君蘭棹汎迴塘。倚風荇藻先開路，迎斾鳧鷖盡著行。手裏兵符神與術，腰間金印綵爲囊。少年太守勳庸盛，應笑燕臺兩鬢霜。
秋日有寄姑蘇曹使君 羅隱 
多病無因櫂小舟，闔閭城下謁名侯。水寒不見雙魚信，風便唯聞五袴謳。早說用兵長暗合，近傳觀稼亦閑遊。須知謝奕依前醉，閒阻清談又一秋。
送章碣赴舉 羅隱 
苹鹿歌中別酒催，粉闈星彩動昭回。久經罹亂心應破，乍覩昇平眼漸開。顧我昔年悲玉石，憐君今日蘊風雷。龍門盛事無因見，費盡黃金老隗臺。
寄楊秘書 羅隱 
湖水平來見鯉魚，偶因烹處得瓊琚。披尋藻思千重後，吟想冰光萬里餘。漳浦病來情轉薄，赤城吟苦意何如。錦衣公子憐君在，十載兵戈從板輿。
往年進士趙能卿嘗話金庭勝事見示敘 羅隱 
會稽詩客趙能卿，往歲相逢話石城。正恨故人無上壽，喜聞良宰有高情。山朝佐命層層聳，水接飛流步步清。兩火一刀罹亂後，會須乘興雪中行。
得宣州竇尚書書因投寄二首 一 羅隱 
雙魚迢遞到江濱，傷感南陵舊主人。萬里朝臺勞寄夢，十年侯國阻趨塵。尋知亂後嘗辭祿，共喜閑來得養神。時見齊山敬亭客，不堪戎馬戰征頻。
得宣州竇尚書書因投寄二首 二 羅隱 
曾逐旌旗過板橋，世途多難竟蓬飄。步兵校尉辭公府，車騎將軍憶本朝。醉裏舊遊還歷歷，病中衰鬢奈蕭蕭。遺簪墮履應留念，門客如今只下僚。
雪 羅隱 
細玉羅紋下碧霄，杜門顏巷落偏饒。巢居只恐高柯折，旅客愁聞去路遙。撅凍野蔬和粉重，埽庭松葉帶酥燒。寒窗呵筆尋詩句，一片飛來紙上銷。
暇日有寄姑蘇曹使君兼呈張郎中郡中賓僚 羅隱 
嘉植陰陰覆劒池，此中能政動神祗。湖邊觀稼雨迎馬，城外犒軍風滿旗。融酒徒誇無算爵，儉蓮還少最高枝。珊瑚筆架真珠履，曾和陳王幾首詩。
寄右省王諫議 羅隱 
耳邊要靜不得靜，心裏欲閑終未閑。自是宿緣應有累，可能時事更相關。魚慙張翰辭東府，鶴怨周顒負北山。看却金庭芝朮老，又驅車入七人班。
始皇陵 羅隱 
荒堆無草樹無枝，嬾向行人問昔時。六國英雄漫多事，到頭徐福是男兒。
送沈先輩歸送上嘉禮 羅隱 
青青月桂觸人香，白苧衫輕稱沈郎。好繼馬卿歸故里，況聞山簡在襄陽。盃傾別岸應須醉，花傍征軍漸欲芳。擬把金錢贈嘉禮，不堪栖屑困名場。
春日葉秀才曲江 羅隱 
江花江草暖相隈，也向江邊把酒杯。春色惱人遮不得，別愁如瘧避還來。安排賤跡無良策，裨補明時望重才。一曲吳歌齊拍手，十年塵眼未曾開。
西京道德里 羅隱 
秦樹團團夕結陰，此中莊舃動悲吟。一枝丹桂未入手，萬里蒼波長負心。老去漸知時態薄，愁來唯願酒杯深。七雄三傑今何在，休爲閑人淚滿襟。
憶夏口 羅隱 
漢陽渡口蘭爲舟，漢陽城下多酒樓。當年不得盡一醉，別夢有時還重遊。襟帶可憐吞楚塞，風煙只好狎江鷗。月明更想曾行處，吹笛橋邊木葉秋。
武牢關 羅隱 
楚人曾此限封疆，不見清陰六里長。一壑暮聲何怨望，數峰秋勢自顛狂。由來四皓須神伏，大抵秦皇謾氣強。欲學雞鳴試關吏，太平時節嬾思量。
途中獻晉州孟中丞 羅隱 
太平天子念蒲東，又委星郎養育功。昨日隼旟辭闕下，今朝珠履在河中。樓移庾亮千山月，樹待袁宏一扇風。不及政成應入拜，晉州何足展清通。
長安秋夜 羅隱 
遠聞天子似羲皇，偶捨漁鄉入帝鄉。五等列侯無故舊，一枝仙桂有風霜。燈欹短焰燒離鬢，漏轉寒更滴旅腸。歸計未知身已老，九衢雙闕夜蒼蒼。
春晚寄鍾尚書 羅隱 
宰府初開忝末塵，四年談笑隔通津。官資肯便矜中路，酒醆還應憶故人。江畔舊遊秦望月，檻前公事鏡湖春。如今莫問西禪塢，一炷寒香老病身。
秋曉寄友人 羅隱  洞庭湖
洞庭霜落水雲秋，又汎輕漣任去留。世界高談今已得，宦途清貴舊曾遊。手中綵筆誇題鳳，天上泥封獎狎鷗。更見南來釣翁說，醉吟還上木蘭舟。
秋日有酬 羅隱 
舊業傳家有寶刀，近聞餘力更揮毫。腰間印佩黃金重，卷裏詩裁白雪高。讌罷嘉賓迎鳳藻，獵歸諸將問龍韜。分茅列土纔三十，猶擬廻頭賭錦袍。
所思 羅隱 
梁王兔苑荆榛裏，煬帝雞臺夢想中。只覺惘然悲謝傅，未知何以報文翁。生靈不幸台星拆，造化無情世界空。劃盡寒灰始堪歎，滿庭霜葉一窗風。
送魏校書兼呈曹使君 羅隱 
亂離無計駐生涯，又事東遊惜歲華。村店酒旗沽竹葉，野橋梅雨泊蘆花。讐書發跡官雖屈，負米安親路不賒。應見使君論世舊，埽門重得向曹家。
四皓廟 羅隱 
漢惠秦皇事已聞，廟前高木眼前雲。楚王謾費閑心力，六里青山盡屬君。
香 羅隱 
沈水良材食柏珍，博山煙煖玉樓春。憐君亦是無端物，貪作馨香忘却身。
鄴城 羅隱 
臺上年年揜翠蛾，臺前高樹夾漳河。英雄亦到分香處，能共常人較幾多。
七夕 羅隱  七夕情人节 七夕节
絡角星河菡萏天，一家懽笑設紅筵。應傾謝女珠璣篋，盡寫檀郎錦繡篇。香帳簇成排窈窕，金鍼穿罷拜嬋娟。銅壺漏報天將曉，惆悵佳期又一年。
送臧濆下第謁竇鄜州 羅隱 
賦得長楊不直錢，却來京口看鶯遷。也知絳灌輕才子，好謁尤常醉少年。萬里故鄉雲縹緲，一春生計淚瀾汍。多情柱史應相問，與話歸心正浩然。
清明日曲江懷友 羅隱 
君與田蘇即舊遊，我於交分亦綢繆。二年隔絕黃泉下，盡日悲涼曲水頭。鷗鳥似能齊物理，杏花疑欲伴人愁。寡妻稚子應寒食，遙望江陵一淚流。
送鄭州嚴員外 羅隱 
欲將刀筆潤王猷，東去先分聖主憂。滿扇好風吹鄭圃，一車甘雨別皇州。尚書磧冷鴻聲晚，僕射陂寒樹影秋。從此文星在何處，武牢關外庾公樓。
孫員外赴闕後重到三衢 羅隱 
遠山高樹思悠哉，重倚危樓盡一杯。謝守已隨徵詔入，魯儒猶逐斷蓬來。地寒謾憶移暄手，時急方須濟世才。宣室夜闌如有問，可能全望未然灰。
衡陽泊木居士廟下作 羅隱 
烏噪殘陽草滿庭，此中枯木似人形。只應神物長爲主，未必浮槎即有靈。八月風波飄不去，四時黍稷薦惟馨。南朝庾信無因賦，牢落祠前水氣腥。
鍾陵見楊秀才 羅隱 
孺亭滕閣少踟躕，三度南遊一事無。秪覺流年如鳥逝，不知何處有龍屠？雲歸洪井枝柯斂，水下漳江氣色麤。賴得與君同此醉，醒來愁被鬼揶揄。
自湘川東下立春泊夏口阻風登孫權城 羅隱 
吳門此去逾千里，湘浦離來想數旬。只見風師長占路，不知青帝已行春。危憐壞堞猶遮水，狂愛寒梅欲傍人。事往時移何足問，且憑村酒暖精神。
春日憶湖南舊遊寄盧校書 羅隱  洞庭湖
旅榜前年過洞庭，曾提刀筆事甘寧。瑇筵離隔將軍幕，朱履頻窺處士星。恩重匣中孤劒在，夢餘江畔數峰青。金貂見服嘉賓散，回首昭丘一涕零。
賀淮南節度盧員外賜緋 羅隱 
儉蓮高貴九霄聞，粲粲朱衣降五雲。驄馬早年曾避路，銀魚今日且從軍。御題綵服垂天眷，袍展花心透縠紋。應笑當年老萊子，鮮華都自降明君。
春日獨遊禪智寺 羅隱 
樹遠連天水接空，幾年行樂舊隋宮。花開花謝還如此，人去人來自不同。鸞鳳調高何處酒，吳牛蹄健滿車風。思量只合騰騰醉，煮海平陳一夢中。
和淮南李司空同轉運員外 羅隱 
層層高閣舊瀛洲，此地須徵第一流。丞相近年縈倚望，重才今日喜遨遊。榮持健筆金黃貴，恨咽離筵管吹秋。誰繼伊臯送行句，梁王詩好郢人愁。
后土廟 羅隱 
四海兵戈尚未寧，始於雲外學儀形。九天玄女猶無聖，后土夫人豈有靈。一帶好雲侵鬢綠，兩層危岫拂眉青。韋郎年少知何在，端坐思量太白經。
金陵夜泊 羅隱 
冷煙輕澹傍衰叢，此夕秦淮駐斷蓬。棲鴈遠驚沽酒火，亂鵶高避落帆風。地銷王氣波聲急，山帶秋陰樹影空。六代精靈人不見，思量應在月明中。
上江州陳員外 羅隱 
寒江九派轉城樓，東下鍾陵第一州。人自中臺方貴盛，地從西晉即風流。舊班久望鵷晴翥，餘力猶聞虎夜浮。應恨屬官無健令，異時佳節阻閑遊。
廣陵開元寺閣上作 羅隱 
滿檻山川漾落暉，檻前前事去如飛。雲中雞犬劉安過，月裏笙歌煬帝歸。江蹙海門帆散去，地吞淮口樹相依。紅樓翠幕知多少，長向東風有是非。
上鄂州韋尚書 羅隱 
往歲先皇馭九州，侍臣才業最風流。文窮典誥雖餘力，俗致雍熙盡密謀。蘭省換班青作綬，柏臺前引絳爲韝。都緣未負江山興，開濟生靈校一秋。
早春巴陵道中 羅隱  洞庭湖
遠雪亭亭望未銷，岳陽春淺似相饒。短蘆冒土初生笋，高柳偷風已弄條。波汎洞庭㺍獺健，谷連荆楚鬼神妖。中流菱唱泊何處，一隻畫船蘭作橈。
廣陵秋日酬進士臧濆見寄 羅隱 
驛西斜日滿窗前，獨凭秋欄思渺綿。數尺斷蓬慚故國，一輪清鏡泣流年。已知世事真徒爾，縱有心期亦偶然。空媿荀家好兄弟，鴈來魚去是因緣。
淮南送李司空朝覲 羅隱 
聖君宵旰望時雍，丹詔西來雨露濃。宣父道高休歎鳳，武侯才大本吟龍。九州似鼎終須負，萬物爲銅只待鎔。臘後春前更何事，便看經度奏東封。
秋日禪智寺見裴郎中題名寄韋瞻 羅隱 
野寺疎鐘萬木秋，偶尋題處認名侯。官離南郡應閑暇，地勝東山想駐留。百醆濃醪成別夢，兩行垂露澣羈愁。心知只有韋公在，更對真蹤話舊遊。
廣陵春日憶池陽有寄 羅隱 
煙水濛濛接板橋，數年經歷駐征橈。醉凭危檻波千頃，愁倚長亭柳萬條。別後故人冠獬豸，病來知己賞鷦鷯。清流夾宅千家住，會向閑乘一信潮。
春中湘中題岳麓寺僧舍 羅隱 
蟾宮虎穴兩皆休，來凭危欄送遠愁。多事林鶯還謾語，薄情邊鴈不迴頭。春融只待乾坤醉，水闊深知世界浮。欲共高僧話心迹，野花芳草奈相尤。
出試後投所知 羅隱 
此日蓬壺兩日程，當時消息甚分明。桃須曼倩催方熟，橘待洪崖遣始行。島外音書應有意，眼前塵士漸無情。莫教更似山西鼠，嚙破愁腸恨一生。
湘南春日懷古 羅隱 
晴江春暖蘭蕙薰，鳧鷖苒苒鷗著羣。洛陽賈誼自無命，少陵杜甫兼有文。空闊遠帆遮落日，蒼茫野樹礙歸雲。松醪酒好昭潭靜，閑過中流一弔君。
江州望廬山 羅隱  庐山
東南蒼翠何崔嵬，橫流一望幽抱開。影寒已令水底去，脚闊欲過湖心來。深處不唯容鬼怪，暗中兼恐有風雷。仙人往往今誰在，紅杏花香重首迴。
金陵寄竇尚書 羅隱 
二年岐路有西東，長憶優游楚驛中。虎帳談高無客繼，馬卿官傲少人同。世危肯使依劉表，山好猶能憶謝公。此去此恩言不得，謾將閑淚對春風。
清溪江令公宅 羅隱 
蠻牋象管夜深時，曾賦陳宮第一詩。宴罷風流人不見，廢來蹤跡草應知。鶯憐勝事啼空巷，蜨戀餘香舞好枝。還有往年金甃井，牧童樵叟等閑窺。
鄭州獻盧舍人 羅隱 
海槎閑暇閬風輕，不是安流不肯行。雞省露濃湯餅熟，鳳池煙暖詔書成。漁籌已合光儒夢，堯印何妨且治兵。會將兩都收復後，右圖儀表左題名。
別池陽所居 羅隱  九华山
黃塵初起此留連，火耨刀耕六七年。雨夜老農傷水旱，雪晴漁父共舟船。已悲世亂身須去，肯媿途危跡屢遷。却是九華山有意，列行相送到江邊。
送內使周大夫自杭州朝貢 羅隱 
八都上將近平戎，便附輶軒奏聖聰。三接駕前朝覲禮，一函江表戰征功。雲間閬苑何時見，水底瑤池觸處通。知有殿庭餘力在，莫辭消息寄西風。
酬黃從事懷舊見寄 羅隱 
舊遊不合到心中，把得君詩意亦同。水館酒闌清夜月，香街人散白楊風。長繩繫日雖難絆，辨口談天不易窮。世事自隨蓬轉在，思量何處是飛蓬。
繡 羅隱 
一片絲羅□□□，洞房西室女工勞。花隨玉指添春色，鳥逐金鍼長羽毛。蜀綿謾誇聲自貴，越綾虛說價功高。可中用作鴛鴦被，紅葉枝枝不礙刀。
西施 羅隱  隋・唐・五代 哲理 咏史怀古
家國興亡自有時，吳人何苦怨西施。西施若解傾吳國，越國亡來又是誰。
白角箆 羅隱 
白似瓊瑤滑似苔，隨梳伴鏡拂塵埃。莫言此箇尖頭物，幾度撩人惡髪來。
銅雀臺 羅隱 
強歌強舞竟難勝，花落花開淚滿膺。秪合當年伴君死，免交憔悴望西陵。
錢尚父生日 羅隱 
大昴分光降斗牛，興唐宗社作諸侯。伊夔事業扶千載，韓白機謀冠九州。貴盛上持龍節鉞，延長應續鶴春秋。錦衣玉食將何報，更俟莊椿一舉頭。
寄前戶部陸郎中 羅隱 
出馴桑雉入朝簪，蕭灑清名映士林。近日篇章欺白雪，早年詞賦得黃金。桂堂縱道探龍頷，蘭省何曾駐鶴心。離亂事多人不會，酒濃花暖且閑吟。
登瓦棺寺閣 羅隱 
下盤空跡上雲浮，偶逐僧行步步愁。暫憩已知須用意，漸來爭忍不回頭。煙中樹老重江晚，鐸外風輕四境秋。嬾指臺城更東望，鵲飛龍鬬盡荒丘。
九華山費徵君所居 羅隱  九华山
草堂何處試徘徊，見說遺蹤向此開。蟾桂自歸三徑後，鶴書曾降九天來。白雲事跡依前在，青瑣光陰竟不迴。盡夕爲君思曩日，野泉嗚咽路莓苔。
途中寄懷 羅隱 
不知何處是前程，合眼騰騰信馬行。兩鬢已衰時未遇，數峰雖在病相攖。塵埃鞏洛虛光景，詩酒江湖漫姓名。試哭軍門看誰問，舊來還似禰先生。
京口見李侍郎 羅隱 
傞傞江柳欲矜春，鐵甕城邊見故人。屈指不堪言甲子，披風常記是庚申。別來且喜身俱健，亂後休悲業盡貧。還有杖頭沽酒物，待尋山寺話逡巡。
秋日酬張特玄 羅隱 
病寄南徐兩度秋，故人依約亦揚州。偶因鴈足思閑事，擬棹孤舟訪舊遊。風急幾聞江上笛，月高誰共酒家樓。平生意氣消磨盡，甘露軒前看水流。
登高詠菊盡 羅隱 
籬畔霜前偶得存，苦教遲晚避蘭蓀。能銷造化幾多力，不受陽和一點恩。生處豈容依玉砌，要時還許上金罇。陶公沒後無知己，露滴幽叢見淚痕。
登夏州城樓 羅隱 
寒城獵獵戍旗風，獨倚危樓悵望中。萬里山河唐土地，千年魂魄晉英雄。離心不忍聽邊馬，往事應須問塞鴻。好脫儒冠從校尉，一枝長戟六鈞弓。
水邊偶題 羅隱 
野水無情去不回，水邊花好爲誰開。只知事逐眼前去，不覺老從頭上來。窮似丘軻休歎息，達如周召亦塵埃。思量此理何人會，蒙邑先生最有才。
故洛陽公鎮大梁時隱得遊門下今之經歷事往人非聊抒所懷以傷以謝 羅隱 
孤舟欲泊思何窮，曾憶西來值雪中。珠履少年初滿座，白衣遊子也從公。狂拋賦筆琉璃冷，醉倚歌筵瑇瑁紅。今日斯文向誰說，淚碑棠樹兩成空。
杜陵秋思 羅隱 
南望商於北帝都，兩堪棲託兩無圖。只聞斥逐張公子，不覺悲同楚大夫。巖畔早涼生紫桂，井邊疎影落高梧。一杯淥酒他年憶，瀝向青波寄五湖。
隱嘗在江陵忝故中令白公叨蒙知遇今復重過渚宮感事悲身遂成長句 羅隱 
往歲酇侯鎮渚宮，曾將清律暖孤蓬。才憐曼倩三冬後，藝許由基一箭中。言重不能輕薄命，地寒終是泣春風。鳳凰池涸台星拆，迴首岐山憶至公。
夜泊毘陵無錫縣有寄 羅隱 
草蟲幽咽樹初團，獨繫孤舟夜已闌。濁浪勢奔吳苑急，疎鐘聲徹惠山寒。愁催鬢髪凋何易，貧戀家鄉別漸難。他日親朋應大笑，始知書劒是無端。
桃花 羅隱 
暖觸衣襟漠漠香，閒梅遮柳不勝芳。數枝豔拂文君酒，半里紅欹宋玉牆。盡日無人疑悵望，有時經雨乍淒涼。舊山山下還如此，廻首東風一斷腸。
籌筆驛 羅隱  写人 怀古 写人诗
拋擲南陽爲主憂，北征東討盡良籌。時來天地皆同力，運去英雄不自由。千里山河輕孺子，兩朝冠劒恨譙周。唯餘巖下多情水，猶解年年傍驛流。
重過隨州故兵部李侍郎恩知因抒長句 羅隱 
莊周高論伯牙琴，閑夜思量淚滿襟。四海共誰言近事，九原從此負初心。鷗翻漢浦風波急，鴈下鄖溪霧雨深。慙媿蒼生還有意，解歌襦袴至如今。
商於驛樓東望有感 羅隱 
山川去接漢江東，曾伴隋侯醉此中。歌繞夜梁珠宛轉，舞嬌春席雪朦朧。棠遺善政陰猶在，薤送哀聲事已空。惆悵知音竟難得，兩行清淚白楊風。
寄南城韋逸人 羅隱 
杜甫詩中韋曲花，至今無賴尚豪家。美人曉折露沾袖，公子醉時香滿車。萬里丹青傳不得，二年風雨恨無涯。羨他南澗高眠客，春去春來任物華。
梅花 羅隱 
吳王醉處十餘里，照野拂衣今正繁。經雨不隨山鳥散，倚風疑共路人言。愁憐粉豔飄歌席，靜愛寒香撲酒罇。欲寄所思無好信，爲人惆恨又黃昏。
淮南高駢所造迎仙樓 羅隱 
鸞音鶴信杳難迴，鳳駕龍車早晚來。仙境是誰知處所，人間空自造樓臺。雲侵朱檻應難到，蟲網閑窗永不開。子細思量成底事，露凝風擺作塵埃。
和禪月大師見贈 羅隱 
高僧惠我七言詩，頓豁塵心展白眉。秀似谷中花媚日，清如潭底月圓時。應觀法界蓮千葉，肯折人間桂一枝。漂蕩秦吳十餘載，因循猶恨識師遲。
謁文宣王廟 羅隱 
晚來乘興謁先師，松柏淒淒人不知。九仭蕭牆堆瓦礫，三間茅殿走狐狸。雨淋狀似悲麟泣，露滴還同歎鳳悲。儻使小儒名稍立，豈教吾道受栖遲。
代文宣王答 羅隱 
三教之中儒最尊，止戈爲武武尊文。吾今尚自披蓑笠，你等何須讀典墳。釋氏寶樓侵碧漢，道家宮殿拂青雲。若教顏閔英靈在，終不羞他李老君。
重送朗州張員外 羅隱 
朱輪此去正春風，且駐青雲聽斷蓬。一榻早年容孺子，雙旌今日別文翁。誠知汲善心長在，爭奈干時跡轉窮。酬德酬恩兩無路，謾勞惆悵鳳城東。
廣陵秋夜讀進士常修三篇因題 羅隱 
入蜀歸吳三首詩，藏於笥篋重於師。劒關夜讀相如聽，瓜步秋吟煬帝悲。景物也知輸健筆，時情誰不許高枝。明年二月春風裏，江島閑人慰所思。
逼試投所知 羅隱 
桃在仙翁舊苑傍，暖煙輕靄撲人香。十年此地頻偷眼，二月春風最斷腸。曾恨夢中無好事，也知囊裏有仙方。尋思仙骨終難得，始與回頭問玉皇。
漢江上作 羅隱 
漢江波浪淥於苔，每到江邊病眼開。半雨半風終日恨，無名無跡幾時迴。雲生岸谷秋陰合，樹接帆檣晚思來。對此空慚聖明代，忍教纓上有塵埃。
秋夜寄進士顧榮 羅隱 
秋河耿耿夜沈沈，往事三更盡到心。多病謾勞窺聖代，薄才終是費知音。家山夢後帆千尺，塵土搔來髪一簪。空羨良朋盡高價，可憐東箭與南金。
寄渭北徐從事 羅隱 
暖雲慵墮柳垂條，驄馬徐郎過渭橋。官秩舊參荀祕監，罇罍今伴霍嫖姚。科隨鵠箭頻曾中，禮向侯弓以重招。莫恨東風促行李，不多時節却歸朝。
徐寇南逼感事獻江南知己次韻 羅隱 
酒闌離思浩無窮，西望維揚憶數公。萬里飄零身未了，一家知獎意曾同。雲橫晉國塵應暗，路轉吳江信不通。今日便成盧子諒，滿襟珠淚墮霜風。
寄三衢孫員外 羅隱 
小敷文伯見何時，南望三衢渴復飢。天子未能崇典誥，諸生徒欲戀旌旗。風高綠野苗千頃，露冷平樓酒滿巵。盡是數旬陪奉處，使君爭肯不相思。
淮南送盧端公歸臺 羅隱 
鳳鸞勢逸九霄寬，北去南來任羽翰。朱紱兩參王儉府，繡衣三領杜林官。道從上國曾匡濟，才向牢盆始重難。應笑張綱謾生事，埋輪不得在長安。
馬嵬坡 羅隱 
佛屋前頭野草春，貴妃輕骨此爲塵。從來絕色知難得，不破中原未是人。
秦紀 羅隱 
長策東鞭及海隅，黿鼉奔起鬼神趨。憐君未到沙丘日，肯信人間有死無。
詠月 羅隱 
湖上風高動白蘋，暫延清景此逡巡。隔年違別成何事，半夜相看似故人。蟾向靜中矜爪距，兔隈明處弄精神。嫦娥老大應惆悵，倚泣蒼蒼桂一輪。
宿荆州江陵驛 羅隱 
西遊象闕媿知音，東下荆溪稱越吟。風動芰荷香四散，月明樓閣影相侵。閒欹別枕千般夢，醉送征帆萬里心。薜荔衣裳木蘭檝，異時煙雨好追尋。
撫州別阮兵曹 羅隱 
雪晴天外見諸峰，幽軋行輪有去蹤。內史宅邊今獨恨，步兵廚畔舊相容。十年別鬢疑朝鏡，千里歸心著晚鐘。若不他時更青眼，未知誰肯薦臨邛。
新安投所知 羅隱 
少年容易捨樵漁，曾辱明公薦子虛。漢殿寒夜時不食，宋都風急命何疎。雲埋野艇吟歸去，草沒山田賦遂初。長劒一尋歌一奏，此心爭肯爲鱸魚。
江邊有寄 羅隱 
江邊舊業半彫殘，每軫歸心即萬端。狂折野梅山店暖，醉吹村笛酒樓寒。只言聖代謀身易，爭奈貧儒得路難。同病同憂更何事，爲君提筆畫漁竿。
送友人歸夷門 羅隱 
二年流落大梁城，每送君歸即有情。別路算來成底事，舊遊言著似前生。苑荒嬾認詞人會，門在空憐烈士名。至竟男兒分應定，不須惆悵谷中鶯。
湘中見進士喬詡 羅隱 
吳公臺下別經秋，破虜城邊暫駐留。一笑有情堪解夢，數年無故不同遊。雲牽楚思橫魚艇，柳送鄉心入酒樓。且酌松醪依舊醉，誰能相見向春愁。
上霅川裴郎中 羅隱 
貴提金印出咸秦，瀟灑江城兩度春。一派水清疑見膽，數重山翠欲留人。望崇早合歸黃閣，詩好何妨戀白蘋。自是受恩心未足，却垂雙翅羨吳均。
錢塘江潮 羅隱  钱塘江
怒聲洶洶勢悠悠，羅剎江邊地欲浮。漫道往來存大信，也知反覆向平流。任拋巨浸疑無底，猛過西陵只有頭。至竟朝昏誰主掌，好騎赬鯉問陽侯。
送人赴職任褒中 羅隱 
物態時情難重陳，夫君此去莫傷春。男兒只要有知己，才子何堪更問津。萬轉江山通蜀國，兩行珠翠見褒人。海棠花謝東風老，應念京都共苦辛。
臨川投穆中丞 羅隱 
試將生計問蓬根，心委寒灰首戴盆。翅弱未知三島路，舌頑虛掉五侯門。嘯煙白狖沈高木，擣月清砧觸旅魂。家在碧江歸不得，十年魚艇長苔痕。
早春送張坤歸大梁 羅隱 
蕭蕭羸馬正塵埃，又送輶軒向吹臺。別酒莫辭今夜醉，故人知是幾時回。泉經華岳猶應凍，花到梁園始合開。爲謝東門抱關吏，不堪惆悵滿離杯。
東歸途中作 羅隱 
松橘蒼黃覆釣磯，早年生計近年違。老知風月終堪恨，貧覺家山不易歸。別岸客帆和鴈落，晚程霜葉向人飛。買臣嚴助精靈在，應笑無成一布衣。
送進士臧濆下第後歸池州 羅隱 
賦成無處換黃金，却向春風動越吟。天子愛才雖仄席，諸生多病又沾襟。柳攀灞岸狂遮袂，水憶池陽淥滿心。珍重綵衣歸正好，莫將閑事繫升沈。
湘中贈范鄖 羅隱 
丹桂無心彼此諳，二年疎嬾共江潭。愁知酒醆終難捨，老覺人情轉不堪。雲外鴛鴦非故舊，眼前膠漆似煙嵐。勞歌一曲霜風暮，擊折湘妃白玉簪。
寄張侍郎 羅隱 
衰羸豈合話荆州，爭奈思多不自由。無路重趨桓典馬，有詩曾上仲宣樓。塵銷別跡堪垂淚，樹拂他門嬾舉頭。一種人間太平日，獨教零落憶滄州。
渚宮秋思 羅隱 
楚城日暮煙靄深，楚人駐馬還登臨。襄王臺下水無賴，神女廟前雲有心。千載是非難重問，一江風雨好閑吟。欲招屈宋當時魄，蘭敗荷枯不可尋。
閑居早秋 羅隱 
槐杪清蟬煙雨餘，蕭蕭涼葉墮衣裾。噪槎烏散沈蒼嶺，弄杵風高上碧虛。百歲夢生悲蛺蜨，一朝香死泣芙蕖。六宮誰買相如賦，團扇恩情日日疎。
建康 羅隱 
潮平遠岸草侵沙，東晉衰來最可嗟。庾舅已能窺帝室，王都還是預人家。山寒老樹啼風曲，泉暖枯骸動芷牙。欲起九原看一徧，秦淮聲急日西斜。
送舒州宿松縣傅少府 羅隱 
江蘺漠漠樹重重，東過清淮到宿松。縣好也知臨浣水，官閑應得看灊峰。春風綠野吳歌怨，雪霽平郊楚酒濃。留取餘杯待張翰，明年歸棹一從容。
經故洛陽城 羅隱 
敗垣危堞跡依稀，試駐羸驂弔落暉。跋扈以成梁冀在，簡書難問杜喬歸。由來世事須翻覆，未必餘才解是非。千載昆陽好功業，與君門下作恩威。
夏州胡常侍 羅隱 
百尺高臺勃勃州，大刀長戟漢諸侯。征鴻過盡邊雲闊，戰馬閑來塞草秋。國計已推肝膽許，家財不爲子孫謀。仍聞隴蜀由多事，深喜將軍未白頭。
寄進士盧休 羅隱 
半年池口恨萍蓬，今日思量已夢中。遊子馬蹄難重到，故人尊酒與誰同。山橫翠後千重綠，蠟想歌時一燼紅。從此客程君不見，麥秋梅雨徧江東。
贈先輩令狐補闕 羅隱  洞庭湖
中間聲跡早薰然，阻避鈞衡過十年。碧海浪高終濟物，蒼梧雲好已歸天。花迎綵服離鶯谷，柳傍東風觸馬鞭。應念淒涼洞庭客，夜深雙淚憶漁船。
送秦州從事 羅隱 
一枝何足解人愁，拋却還隨定遠侯。紫陌紅塵今別恨，九衢雙闕夜同遊。芳時易失勞行止，良會難期且駐留。若到邊庭有來使，試批書尾話梁州。
湖州裴郎中赴闕後投簡寄友生 羅隱 
錦帳郎官塞詔年，汀州曾駐木蘭船。禰衡酒醒春瓶倒，柳惲詩成海月圓。歌蹙遠山珠滴滴，漏催香燭淚漣漣。使君入拜吾徒在，宣室他時豈偶然。
秋日泊平望驛寄太常裴郎中 羅隱 
蘋洲重到杳難期，西倚郵亭憶往時。北海尊中常有酒，東陽樓上豈無詩。地清每負生靈望，官重方升禮樂司。聞說江南舊歌曲，至今猶自唱吳姬。
西塞山 羅隱 
吳塞當時指此山，吳都亡後綠孱顏。嶺梅乍暖殘妝恨，沙鳥初晴小隊閑。波闊魚龍應混雜，壁危猿狖奈姦頑。會將一副寒蓑笠，來與漁翁作往還。
秋日汴河客舍酬友人 羅隱 
梁宋追遊早歲同，偶然違別事皆空。年如流水催何急，道似危途動即窮。醉舞且欣連夜月，狂吟還聚上樓風。煩君更枉騷人句，白鳳靈虵滿袖中。
東歸 羅隱 
仙桂高高似有神，貂裘敝盡取無因。難將白髮期公道，不覺丹枝屬別人。雙闕往來慙請謁，五湖歸後恥交親。盈盤紫蟹千巵酒，添得臨岐淚滿巾。
廣陵李僕射借示近詩因投獻 羅隱 
朝論國計暮論兵，餘力猶隨鳳藻生。語繼盤盂拋俗格，氣兼河岳帶商聲。閑尋綺思千花麗，靜想高吟六義清。天柄已持堯典在，更堪回首問緣情。
三衢哭孫員外 羅隱 
燕戀雕梁馬戀軒，此心從此更何言。直將塵外三生命，未敵君侯一日恩。紅蠟有時還入夢，片帆何處獨銷魂？忍看明發衣襟上，珠淚痕中見酒痕。
篋中得故王郎中書 羅隱 
鳳里前年別望郎，丁寧唯恐滯吳鄉。勸疎杯酒知妨事，乞與書題作裹糧。苹鹿未能移海曲，縣花尋已落河陽。九原自此無因見，反覆遺蹤淚萬行。
淚 羅隱 
逼臉橫頤咽復勻，也曾讒毀也傷神。自從魯國潸然後，不是姦人即婦人。
姑蘇臺 羅隱 
讓高泰伯開基日，賢見延陵復命時。未會子孫因底事，解崇臺榭爲西施。
王濬墓 羅隱 
男兒未必盡英雄，但到時來即命通。若使吳都猶王氣，將軍何處立殊功。
寄竇澤處士二首 一 羅隱 
蘭亭醉客舊知聞，欲問平安隔海雲。不是金陵錢太尉，世事誰肯更容身。
寄竇澤處士二首 二 羅隱 
鼇背樓臺拂白榆，此中槎客亦踟躕。牢山道士無仙骨，却向人間作酒徒。
思故人 羅隱 
故人不可見，聊復拂鳴琴。鵲繞風枝急，螢藏露草深。平生四方志，此夜五湖心。惆悵友朋盡，洋洋漫好音。
寄陸龜蒙 羅隱 
龍樓李丞相，昔歲仰高文。黃閣尋無主，青山竟未焚。夜船乘海月，秋寺伴江雲。却恐塵埃裏，浮名點污君。
題方干詩 羅隱 
中間李建州，夏汭偶同遊。顧我論佳句，推君最上流。九霄無鶴板，雙鬢老漁舟。世難方如此，何當浣旅愁。
秋江 羅隱 
秋江待晚潮，客歸斾旌搖。細雨翻蘆葉，高風却柳條。兵戈村落破，饑儉虎狼驕。吾土兼連此，離魂望裏消。
寄制誥李舍人 羅隱 
梁王握豹韜，雪裏見枚臯。上客趨丹陛，遊人歎二毛。門閑知待詔，星動想濡毫。一首長楊賦，應嫌索價高。
秋日懷孟夷庚 羅隱 
秋日黃陂下，孤舟憶共誰。江山三分楚，風雨二妃祠。知己秦貂沒，流年賈鵩悲。
送李右丞分司 羅隱 
分漕得洛川，讜議更昭然。在省曾批敕，中臺肯避權。所悲時漸薄，共賀道由全。賣與清平代，相兼直幾錢。
郴江遷客 羅隱 
不是逢清世，何由見皂囊。事雖危虎尾，名勝泊鵷行。毒霧郴江闊，愁雲楚驛長。歸時有詩賦，一爲弔沈湘。
感舊 羅隱 
劒佩孫弘閣，戈鋋太尉營。重言虛有位，孤立竟無成。丘隴笳簫咽，池臺歲月平。此恩何以報，歸處是柴荆。
鷹 羅隱 
越海霜天暮，辭韜野草乾。俊通司隸職，嚴奉武夫官。眼惡藏蜂在，心麤逐物殫。近來脂膩足，驅遣不妨難。
秋日寄狄補闕 羅隱 
紅塵擾擾間，立馬看南山。謾道經年往，何妨逐日閑。病中霜葉赤，愁裏鬢毛斑。不爲良知在，驅車已出關。
寄易定公乘億侍郎 羅隱 
謝舞仍宮柳，高奇世少雙。侍中生不到，園令死須降。班秩通烏府，罇罍奉碧幢。昭王有餘烈，試爲禱迷邦。
寄大理徐郎中 羅隱 
佐棘竟誰同，因思證聖中。事雖忘顯報，理合有陰功。官序詵枝老，幽塵范甑空。幾時潘好禮，重與話清風。
寄蘇拾遺 羅隱 
早歲長楊賦，當年諫獵書。格高時輩伏，言數宦情疎。慷慨傳丹桂，艱難保舊居。退朝觀藁草，能望馬相如。
寄許融 羅隱 
多病仍疎拙，唯君與我同。帝鄉年共老，江徼業俱空。燕冷辭華屋，蛩涼恨曉叢。白雲高幾許，全屬採芝翁。
寄禮部鄭員外 羅隱 
欒郄門風大，裴王禮樂優。班資冠雞舌，人品壓龍頭。夜直爐香細，晴編疏草稠。近聞潘散騎，三十二悲秋。
菊 羅隱 
籬落歲云暮，數枝聊自芳。雪裁纖蘂密，金拆小苞香。千載白衣酒，一生青女霜。春叢莫輕薄，彼此有行藏。
臺城 羅隱 
水國春常在，臺城夜未寒。麗華承寵渥，江令捧杯盤。宴罷明堂爛，詩成寶炬殘。兵來吾有計，金井玉鉤欄。
舊遊 羅隱 
良時不復再，漸老更難言。遠水猶經眼，高樓似斷魂。依依宋玉宅，歷歷長卿村。今日空江畔，相於只酒樽。
寒食日早出城東 羅隱 
青門欲曙天，車馬已喧闐。禁柳疎風雨，牆花拆露鮮。向誰誇麗景，只是歎流年。不得高飛便，迴頭望紙鳶。
秋日懷賈隨進士 羅隱 
邊寇日騷動，故人音信稀。長纓慙賈誼，孤憤憶韓非。曉匣魚腸冷，春園鴨掌肥。知君安未得，聊且示忘機。
亂後逢友人 羅隱 
滄海去未得，倚舟聊問津。生靈寇盜盡，方鎮改更貧。夢裏舊行處，眼前新貴人。從來事如此，君莫獨霑巾。
殘花 羅隱 
已歎良時晚，仍悲別酒催。暖芳隨日薄，輕片逐風迴。黛斂愁歌扇，妝殘泣鏡臺。繁陰莫矜衒，終是共塵埃。
秋日富春江行 羅隱 
遠岸平如翦，澄江靜似鋪。紫鱗仙客馭，金顆李衡奴。冷疊羣山闊，清涵萬象殊。嚴陵亦高見，歸臥是良圖。
寄侯博士 羅隱 
規諫揚雄賦，邅迴賈誼官。久貧還往少，孤立轉遷難。清鏡流年急，高槐旅舍寒。侏儒亦何有，飽食向長安。
送沈光侍御赴職閩中 羅隱 
未至應居右，全家出帝鄉。禮優逢苑雪，官重帶臺霜。夜浦吳潮吼，春灘建水狂。延平有風雨，從此是騰驤。
寄袁皓侍郎 羅隱 
東臺失路岐，榮辱事堪悲。我寢牛衣敝，君居豸角危。風塵慙上品，才業愧明時。千里芙蓉幕，何由話所思。
商於驛與于蘊玉話別 羅隱 
南朝徐庾流，洛下憶同遊。酒采閑坊菊，山登遠寺樓。相思勞寄夢，偶別已經秋。還被青青桂，催君不自由。
封禪寺居 羅隱 
盛禮何由覩，嘉名偶寄居。周南太史淚，蠻徼長卿書。砌竹搖風直，庭花泣露疎。誰能賦秋興，千里隔吾廬。
投寄韋右丞 羅隱 
赤壁徵文聘，中臺拜郄詵。官資參令僕，曹署轄星辰。幞被從誰起，持綱自此新。舉朝明典教，封納詔書頻。禁樹曾摛藻，臺烏舊避塵。
紅葉 羅隱 
不奈荒城畔，那堪晚照中。野晴霜浥綠，山冷雨催紅。遊子灞陵道，美人長信宮。等閑居歲暮，搖落意無窮。
雪 羅隱  忧国忧民 写雪 雪
盡道豐年瑞，豐年事若何。長安有貧者，爲瑞不宜多。
旅夢 羅隱 
旅夢思遷次，窮愁有歎嗟。子鵝京口遠，粳米會稽賒。漏澀纔成滴，燈寒不作花。出門聊一望，蟾桂向人斜。
秋寄張坤 羅隱 
庭樹已黃落，閉門俱寂寥。未知棲託處，空羨聖明朝。酒醒鄉心闊，雲晴客思遙。吾徒自多感，顏子只簞瓢。
傷華髪 羅隱 
舊國迢迢遠，清秋種種新。已衰曾軫慮，初見忽霑巾。日薄梳兼嬾，根危鑷恐頻。青銅不自見，只擬老他人。
九江早秋 羅隱 
雨過晚涼生，樓中枕簟清。海風吹亂木，巖磬落孤城。百歲幾多日，四蹄無限程。西鄰莫高唱，俱是別離情。
秋居有寄 羅隱 
端居湖岸東，生計有無中。魘處千般鬼，寒時百種風。性靈縱道拙，心事奈成空。多謝金臺客，何當一笑同。
雪霽 羅隱 
南山雪乍晴，寒氣轉崢嶸。銷却閑門出，隨他駿馬行。一竿如有計，五鼎豈須烹。愁見天街草，青青又欲生。
堠子 羅隱 
終日路岐旁，前程亦可量。未能慙面黑，只是恨頭方。雅旨逾千里，高文近兩行。君知不識字，第一莫形相。
初夏寄顧紹宗 羅隱 
江上偶分袂，四回寒暑更。青山無路入，白髮滿頭生。郢浦鴈尋過，鏡湖蟬又鳴。憐君未歸日，杯酒若爲情。
寄第五尊師 羅隱 
苕溪煙月久因循，野鶴衣裘獨繭綸。只說泊船無定處，不知攜手是何人。朱黃揀日囚尸鬼，青白臨時注腦神。欲訪先生問經訣，世間難得不由身。
寄西華黃鍊師 羅隱 
西華有路入中華，依約山川認永嘉。羽客昔時留篠簜，故人今又種煙霞。壇高已降三清鶴，海近應通八月槎。盛事兩般君總得，老萊衣服戴顒家。
所思 羅隱 
西上青雲未有期，東歸滄海一何遲。酒闌夢覺不稱意，花落月明空所思。長恐病侵多事日，可堪貧過少年時。鬬雞走狗五陵道，惆悵輸他輕薄兒。
送支使蕭中丞赴闕 羅隱 
八年刀筆到京華，歸去青冥路未賒。今日風流卿相客，舊時基業帝王家。彤庭彩鳳雖添瑞，望府紅蓮已減花。從此常僚如有問，海邊麇鹿斗邊槎。
送人歸湘中兼寄舊知 羅隱  九华山
青溪煙雨九華山，亂後應同夢寐間。萬里分飛休掩袂，兩旬相見且開顏。君依宰相貉蟬貴，我戀王門鬢髪斑。爲謝伏波筵上客，幾時金印擬西還。
自貽 羅隱 
衰老應難更進趨，藥畦經卷自朝晡。縱無顯效亦藏拙，若有所成甘守株。漢武巡遊虛軋軋，秦皇吞併謾驅驅。如何只見丁家鶴，依舊遼東歎綠蕪。
暇日感懷因寄同院吳蛻拾遺 羅隱 
璧池清秩訪燕臺，曾捧瀛州札翰來。今日二難俱大夜，當時三幅謾高才。戲悲槐市便便笥，狂憶樟亭滿滿杯。猶幸小蘭同舍在，每因相見即銜哀。
題鑿石山僧院 羅隱 
日夜潮聲送是非，一迴登眺一忘機。憐師好事無人見，不把蘭芽染褐衣。
送楊鍊師却歸貞浩巖 羅隱 
宦途不復更經營，歸去東南任意行。別後幾回思會面，到來相見似前生。久居竹蓋知勤苦，舊業蓮峰想變更。爲謝佯狂吳道士，耳中時有鐵船聲。
暇日投錢尚父 羅隱 
牛斗星邊女宿間，棟梁虛敞麗江關。望高漢相東西閣，名重淮王大小山。禮設鬬傾金鑿落，馬蹄爭撼玉連環。自慙麇鹿無能事，未報深恩鬢已斑。
覽晉史 羅隱 
齊王僚屬好男兒，偶覓東歸便得歸。滿目路岐拋似夢，一船風雨去如飛。盤擎紫線蓴初熟，箸撥紅絲鱠正肥。惆悵途中無限事，與君千載兩忘機。
感別元帥尚父 羅隱 
玉函瑤檢下台司，記得當時捧領時。半壁龍虵蟠造化，滿筐山岳動神祇。疲牛舐犢心猶切，陰鶴鳴雛力已衰。稚子不才身抱疾，日窺貞跡淚雙垂。
尚父偶建小樓特摛麗藻絕句不敢稱揚三首 一 羅隱 
結構叨馮柱石才，敢期幢蓋此裴回。陽春曲調高誰和，盡日焚香倚隗臺。
尚父偶建小樓特摛麗藻絕句不敢稱揚三首 二 羅隱 
瑇簪珠履愧非才，時凭闌干首重迴。只待淮妖翦除後，別傾巵酒賀行臺。
尚父偶建小樓特摛麗藻絕句不敢稱揚三首 三 羅隱 
闌檻初成愧楚才，不知星彩尚迂迴。風流孔令陶鈞外，猶記山妖逼小臺。
題玄同先生草堂三首 一 羅隱 
杳杳諸天路，蒼蒼大滌山。景輿留不得，毛節去應閒。相府舊知己，教門新啓關。太平匡濟術，流落在人間。
題玄同先生草堂三首 二 羅隱 
先生訣行日，曾奉數行書。意密尋難會，情深恨有餘。石橋春暖後，句漏藥成初。珍重雲兼鶴，從來不定居。
題玄同先生草堂三首 三 羅隱 
常時憶討論，歷歷事猶存。酒向餘杭盡，雲從大滌昏。往來無道侶，歸去有台恩。自此玄言絕，長應閉洞門。
城西作 羅隱 
從軍無一事，終日掩空齋。道薄交遊少，才疎進取乖。野禽鳴聒耳，庭草綠侵階。幸自同樗櫟，何妨愜所懷。
冬暮城西晚眺 羅隱 
謬忝蓮華幕，虛霑柏署官。欹危長抱疾，衰老不禁寒。時事已日過，世途行轉難。千崖兼萬壑，只向望中看。
秋霽後 羅隱 
淨碧山光冷，圓明露點勻。渚蓮丹臉恨，堤柳翠眉顰。蟬已送行客，鴈應辭主人。蠅蚊漸無況，日晚自相親。
茅齋 羅隱 
從事不從事，養生非養生。職爲尸祿本，官是受恩名。時態已相失，歲華從自驚。西齋一巵酒，衰老與誰傾。
途中逢劉知遠 羅隱 
吳楚煙波裏，巢由季孟間。只言無事貴，不道致身閑。別渚蓮根斷，歸心桂樹頑。空勞鍾璞意，塵世隔函關。
遁跡 羅隱 
遁跡知安住，霑襟欲奈何。朝廷猶禮樂，郡邑忍干戈。華馬憑誰問，胡塵自此多。因思漢明帝，中夜憶廉頗。